text: ώστε να καταστήσει την πρώτη ικανή να εξασφαλίσει την ορθή εφαρμογή της τελωνειακής νομοθεσίας, συμπεριλαμβανομένων πληροφοριών σχετικών με πράξεις που σημειώθηκαν ή που σχεδιάζονται και οι οποίες παραβαίνουν ή είναι δυνατόν να αποτελέσουν παράβαση αυτής της νομοθεσίας.2. Κατόπιν αιτήσεως της αιτούσας αρχής, η αρχή στην οποία υποβάλλεται η αίτηση οφείλει να την ενημερώσει σχετικά με το εάν εμπορεύματα που εξήχθησαν από το έδαφος ενός από τα συμβαλλόμενα μέρη εισήχθησαν στο έδαφος του άλλου μέρους κατά τον δέοντα τρόπο, προσδιορίζοντας, όταν κρίνεται σκόπιμο, την τελωνειακή διαδικασία που εφαρμόσθηκε στα εν λόγω εμπορεύματα.3. Κατόπιν αιτήσεως της αιτούσας αρχής, η αρχή στην οποία υποβάλλεται η αίτηση οφείλει να λάβει τα αναγκαία μέτρα, ώστε να εξασφαλίσει την επιτήρηση:α) των φυσικών ή νομικών προσώπων, για τα οποία υπάρχουν βάσιμοι λόγοι, ώστε να πιστεύεται ότι παραβαίνουν ή παρέβησαν την τελωνειακή νομοθεσία 7β) των διακινήσεων εμπορευμάτων, για τα οποία πιστεύεται ότι είναι πιθανόν να προκαλέσουν σημαντικές παραβάσεις της τελωνειακής νομοθεσίας 7γ) των μέσων μεταφοράς, για τα οποία υπάρχουν βάσιμοι λόγοι, ώστε να πιστεύεται ότι χρησιμοποιήθηκαν, χρησιμοποιούνται ή πρόκειται να χρησιμοποιηθούν για παράβαση της τελωνειακής νομοθεσίας 7δ) των τόπων όπου έχουν συγκεντρωθεί αποθέματα εμπορευμάτων, κατά τρόπον ώστε υπάρχουν βάσιμοι λόγοι να εικάζεται ότι προορίζονται να διατεθούν για πράξεις αντίθετες προς την κοινοτική νομοθεσία του άλλου μέρους.Άρθρο 4Αυθόρμητη συνδρομή Στο πλαίσιο των αρμοδιοτήτων τους, τα συμβαλλόμενα μέρη θα παρέχουν, σύμφωνα με τους νόμους, τους κανόνες και κάθε νόμιμο μέσο, αμοιβαία συνδρομή, χωρίς να τους ζητηθεί προηγουμένως, εφόσον θεωρούν ότι αυτή είναι αναγκαία για την ορθή εφαρμογή της τελωνειακής νομοθεσίας, ιδίως όταν λαμβάνουν πληροφορίες που αφορούν:- πράξεις με τις οποίες σημειώθηκε, σημειώνεται ή πρόκειται να σημειωθεί παράβαση τέτοιας νομοθεσίας και οι οποίες είναι δυνατόν να ενδιαφέρουν άλλα συμβαλλόμενα μέρη,- νέα μέσα ή μεθόδους που χρησιμοποιούνται κατά την πραγματοποίηση τέτοιων πράξεων,- εμπορεύματα που είναι γνωστό ότι αποτελούν αντικείμενο σημαντικής παράβασης της τελωνειακής νομοθεσίας.Άρθρο 5Παράδοση/γνωστοποίηση Κατόπιν αιτήσεως της αιτούσας αρχής, στην οποία υποβάλλεται η αίτηση οφείλει, σύμφωνα με τη δική της νομοθεσία, να λάβει όλα τα αναγκαία μέτρα, ούτως ώστε:- να παραδίδονται όλα τα έγγραφα και- να γνωστοποιούνται όλες οι αποφάσεις,που εμπίπτουν στο πεδίο εφαρμογής του παρόντος πρωτοκόλλου, σε παραλήπτη που έχει τη μόνιμη κατοικία του ή είναι εγκατεστημένος στο έδαφός της. Στην περίπτωση αυτή εφαρμόζεται το άρθρο 6 σημείο 3.Άρθρο 6Μορφή και ουσία των αιτήσεων συνδρομής 1. Οι αιτήσεις βάσει του παρόντος πρωτοκόλλου υποβάλλονται γραπτώς. Τα έγγραφα που είναι αναγκαία για την εκτέλεση των εν λόγω αιτήσεων πρέπει να συνοδεύουν την αίτηση. Προφορικές αιτήσεις είναι δυνατόν να γίνουν αποδεκτές, εφόσον απαιτείται λόγω επείγοντος, αλλά πρέπει αμέσως να επιβεβαιώνονται γραπτώς.2. Οι αιτήσεις για τις οποίες γίνεται λόγος στην παράγραφο 1 του παρόντος άρθρου πρέπει να περιλαμβάνουν τα κάτωθι στοιχεία:α) την αιτούσα αρχή, που υποβάλλει την αίτηση 7β) το αιτούμενο μέτρο 7γ) το αντικείμενο και τον λόγο της αίτησης 7δ) τους νόμους, τους κανόνες και άλλα σχετικά νόμιμα μέσα 7ε) ενδείξεις, όσο το δυνατόν ακριβείς και κατανοητές, σχετικά με τα φυσικά ή νομικά πρόσωπα που αποτελούν το στόχο των ερευνών 7στ) περίληψη των σχετικών πραγματικών γεγονότων, εκτός από τις περιπτώσεις που αναφέρει το


text: άρθρο 5.3. Οι αιτήσεις πρέπει να υποβάλλονται σε μία από τις επίσημες γλώσσες της αρχής στην οποία υποβάλλονται ή σε γλώσσα αποδεκτή από αυτή την αρχή.4. Εάν κάποια αίτηση δεν πληρεί τις τυπικές απαιτήσεις, είναι δυνατό να ζητηθεί η διόρθωση ή η συμπλήρωσή της 7 ενδεχομένως, επίσης, να διαταχθεί η λήψη προληπτικών μέτρων.Άρθρο 7Εκτέλεση αιτήσεων 1. Για να ικανοποιήσει αίτηση συνδρομής, η αρχή στην οποία υποβάλλεται η αίτηση ή, σε περίπτωση που η τελευταία αδυνατεί να ενεργήσει αφεαυτής, το διοικητικό τμήμα στο οποίο διαβιβάσθηκε η αίτηση από την εν λόγω αρχή, οφείλει να ενεργήσει, στο πλαίσιο των αρμοδιοτήτων της και των διαθέσιμων πόρων, ως εάν ενεργούσε για ίδιο λογαριασμό ή, κατόπιν αιτήσεως άλλων αρχών του αυτού συμβαλλόμενου μέρους, με τη διοχέτευση των στοιχείων που ήδη διαθέτει, με τη διεξαγωγή κατάλληλων ερευνών ή με τη ρύθμιση της διεξαγωγής τους.2. Οι αιτήσεις συνδρομής θα ικανοποιούνται σύμφωνα με τους νόμους, τους κανόνες και τα άλλα νομικά στοιχεία του συμβαλλόμενου μέρους στο οποίο υποβάλλεται η αίτηση.3. Κατάλληλα εξουσιοδοτημένοι υπάλληλοι συμβαλλόμενου μέρους είναι δυνατόν, με τη σύμφωνη γνώμη του άλλου ενδιαφερόμενου συμβαλλόμενου μέρους και υπό τις προϋποθέσεις που καθορίζει το τελευταίο, να λάβουν από τα γραφεία της αρχής στην οποία υποβάλλεται η αίτηση, ή από άλλη αρχή την ευθύνη της οποίας έχει η αρχή στην οποία υποβάλλεται η αίτηση, στοιχεία σχετικά με την παράβαση της τελωνειακής νομοθεσίας, τα οποία η αιτούσα αρχή χρειάζεται για τους σκοπούς του παρόντος πρωτοκόλλου.4. Υπάλληλοι συμβαλλόμενου μέρους είναι δυνατόν, με τη σύμφωνη γνώμη του άλλου συμβαλλόμενου μέρους, να παρίστανται κατά τις έρευνες που διεξάγονται στο έδαφος του τελευταίου.Άρθρο 8Μορφή υπό την οποία πρέπει να ανακοινώνονται τα στοιχεία 1. Η αρχή στην οποία υποβάλλεται η αίτηση οφείλει να ανακοινώνει τα αποτελέσματα των ερευνών στην αιτούσα αρχή, υπό τη μορφή εγγράφων, κυρωμένων αντιγράφων των εγγράφων, εκθέσεων κ.τ.τ.2. Τα έγγραφα που προβλέπονται στην παράγραφο 1 είναι δυνατό να αντικατασταθούν από μηχανογραφημένα στοιχεία, που παράγονται υπό οποιαδήποτε μορφή για τον ίδιο σκοπό.Άρθρο 9Εξαιρέσεις από την υποχρέωση παροχής συνδρομής 1. Τα συμβαλλόμενα μέρη έχουν τη δυνατότητα να αρνηθούν την παροχή συνδρομής, όπως αυτή προβλέπεται στο παρόν πρωτόκολλο, στις περιπτώσεις κατά τις οποίες κάτι τέτοιο:α) θα ήταν ενδεχόμενο να παραβλάψει την κυριαρχία, τη δημόσια τάξη, την ασφάλεια ή άλλα ουσιώδη συμφέροντα ήβ) θα αφορούσε συναλλαγματικές ή φορολογικές ρυθμίσεις άλλες από εκείνες που σχετίζονται με τους δασμούς ήγ) θα παραβίαζε βιομηχανικό, εμπορικό ή επαγγελματικό απόρρητο.2. Στις περιπτώσεις κατά τις οποίες η αιτούσα αρχή ζητεί συνδρομή, την οποία η ίδια δεν θα ήταν σε θέση να παράσχει εάν της ζητείτο κάτι τέτοιο, οφείλει στην αίτησή της να επιστήσει την προσοχή επί του γεγονότος αυτού. Σε αυτή την περίπτωση, εναπόκειται στην αρχή στην οποία υποβάλλεται η αίτηση να αποφασίσει για τον τρόπο με τον οποίο θα ανταποκριθεί στη συγκεκριμένη αίτηση.3. Εάν υπάρχει άρνηση παροχής συνδρομής, η σχετική απόφαση και η αιτιολογία της πρέπει να γνωστοποιούνται χωρίς καθυστέρηση στην αιτούσα αρχή.Άρθρο 10Υποχρέωση τήρησης του απορρήτου 1. Κάθε πληροφορία που ανακοινώνεται υπό οποιαδήποτε μορφή, σύμφωνα με το παρόν πρωτόκολλο, είναι εμπιστευτική. Καλύπτεται από την υποχρέωση τήρησης του υπηρεσιακού απορρήτου και χαίρει

type: contracts

jurisdiction: EU


text: της πρόσθετης προστασίας που προσφέρουν οι σχετικοί νόμοι που εφαρμόζονται στο συμβαλλόμενο μέρος που την έλαβε και οι αντίστοιχες διατάξεις που εφαρμόζονται από τις κοινοτικές αρχές.2. Δεν διαβιβάζονται τα ονομαστικά στοιχεία, εφόσον υπάρχουν βάσιμοι λόγοι ώστε να πιστεύεται ότι η μεταβίβαση ή χρήση των μεταβιβαζόμενων στοιχείων αντίκειται στις βασικές νομικές αρχές ενός από τα μέρη και, ειδικότερα, εφόσον το ενδιαφερόμενο πρόσωπο θα υφίστατο αδικαιολόγητα μειονεκτήματα. Κατόπιν αιτήσεως, το συμβαλλόμενο μέρος στο οποίο υποβάλλεται η αίτηση ενημερώνει το μέρος που παρέχει την αίτηση σχετικά με τη χρήση της παρεχόμενης πληροφορίας και των αποτελεσμάτων που επιτυγχάνονται.3. Τα ονομαστικά στοιχεία διαβιβάζονται μόνο στις τελωνειακές αρχές και, στην περίπτωση που χρειάζεται για λόγους διώξεως, στην εισαγγελία και στις δικαστικές αρχές. Τις πληροφορίες αυτές δύνανται να λάβουν άλλα πρόσωπα ή αρχές, μόνο μετά από προηγούμενη έγκριση της αρχής η οποία παρέχει τα στοιχεία.4. Το συμβαλλόμενο μέρος που παρέχει τα στοιχεία εξακριβώνει την ακρίβεια των πληροφοριών που πρόκειται να διαβιβάσει. Εφόσον διαπιστώνεται ότι οι πληροφορίες ήσαν ανακριβείς ή πρέπει να διαγραφούν, το συμβαλλόμενο μέρος που τις παραλαμβάνει ενημερώνεται χωρίς καθυστέρηση. Το μέρος αυτό υποχρεούται να προβεί στη διόρθωση ή διαγραφή.5. Με την επιφύλαξη των περιπτώσεων κατά τις οποίες υπερισχύει το δημόσιο συμφέρον, το ενδιαφερόμενο πρόσωπο μπορεί να ζητήσει πληροφορίες για τις μνήμες δεδομένων και το σκοπό αυτής της αποθήκευσής τους.Άρθρο 11Χρήση των στοιχείων 1. Τα στοιχεία που λαμβάνονται πρέπει να χρησιμοποιούνται αποκλειστικά για τους σκοπούς του παρόντος πρωτοκόλλου και είναι δυνατόν να χρησιμοποιηθούν σε κάθε συμβαλλόμενο μέρος για άλλους σκοπούς, μόνον εφόσον ληφθεί προηγουμένως η γραπτή συγκατάθεση της διοικητικής αρχής η οποία τα παρέσχε, και αποτελούν αντικείμενο όλων των περιορισμών που θέτει η εν λόγω αρχή.2. Η παράγραφος 1 δεν παρακωλύει τη χρησιμοποίηση στοιχείων σε οποιαδήποτε δικαστική ή διοικητική διαδικασία που κινείται επακολούθως, λόγω παράβασης της τελωνειακής νομοθεσίας.3. Τα συμβαλλόμενα μέρη έχουν την ευχέρεια, στα αρχεία αποδεικτικών στοιχείων που τηρούν, στις εκθέσεις και τις μαρτυρίες και σε διαδικασίες και καταγγελίες που παραπέμπονται στα δικαστήρια, να χρησιμοποιούν ως αποδεικτικά στοιχεία πληροφορίες που έχουν λάβει και έγγραφα που συμβουλεύθηκαν, σύμφωνα με τις διατάξεις του παρόντος πρωτοκόλλου.Άρθρο 12Εμπειρογνώμονες και μάρτυρες Υπάλληλος της αρχής στην οποία υποβάλλεται η αίτηση είναι δυνατόν να εξουσιοδοτηθεί να παραστεί, εντός των ορίων της παραχωρηθείσας άδειας, υπό την ιδιότητα του εμπειρογνώμονα ή του μάρτυρα, σε δικαστικές ή διοικητικές διαδικασίες που αφορούν ζητήματα που καλύπτει το παρόν πρωτόκολλο, υπό τη δικαιοδοσία άλλου συμβαλλόμενου μέρους, και να προσκομίσει αντικείμενα, έγγραφα ή κυρωμένα αντίγραφα αυτών τα οποία, ενδεχομένως, είναι αναγκαία για τις διαδικασίες. Η αίτηση παραστάσεως πρέπει να αναφέρει επακριβώς για ποιο ζήτημα και υπό ποίαν ιδιότητα ή αρμοδιότητα θα εξετασθεί ο υπάλληλος.Άρθρο 13Δαπάνες της συνδρομής Τα συμβαλλόμενα μέρη παραιτούνται αμοιβαία από κάθε διεκδίκηση επιστροφής δαπανών, τις οποίες επισύρει η εφαρμογή του παρόντος πρωτοκόλλου, εκτός, όπου κρίνεται σκόπιμο, από δαπάνες για εμπειρογνώμονες και μάρτυρες και για διερμηνείς και μεταφραστές, οι οποίοι δεν εξαρτώνται από δημόσιες υπηρεσίες.Άρθρο 14Εφαρμογή 1. Η διαχείριση του παρόντος πρωτοκόλλου ανατίθεται στις κεντρικές τελωνειακές αρχές της Δημοκρατίας της Μολδαβίας, αφενός, και τις αρμόδιες υπηρεσίες της Επιτροπής των Ευρωπαϊκών Κοινοτήτων και, εφόσον χρειάζεται, στις τελωνειακές αρχές


text: των κρατών μελών της Ευρωπαϊκής Ένωσης, αφετέρου. Οι προαναφερθείσες αρχές αποφασίζουν σχετικά με όλα τα πρακτικά μέτρα και τις ρυθμίσεις που είναι αναγκαίες για την εφαρμογή του, λαμβάνοντας υπόψη τους κανόνες περί προστασίας των δεδομένων. Έχουν τη δυνατότητα να προβαίνουν σε συστάσεις προς τα αρμόδια σώματα, σχετικά με τροποποιήσεις που θεωρούν ότι πρέπει να επέλθουν στο παρόν πρωτόκολλο.2. Τα συμβαλλόμενα μέρη έρχονται σε αμοιβαίες διαβουλεύσεις και, ακολούθως, τηρούνται ενήμερα σχετικά με τους λεπτομερείς κανόνες εφαρμογής που υιοθετούνται, σύμφωνα με τις διατάξεις του παρόντος πρωτοκόλλου.Άρθρο 15Συμπληρωματικότητα 1. Το παρόν πρωτόκολλο οφείλει να συμπληρώνει και όχι να παρακωλύει την εφαρμογή κάθε συμφωνίας αμοιβαίας συνδρομής που έχει συναφθεί ή δυνατόν να συναφθεί μεταξύ ενός ή περιοσσοτέρων κρατών μελών της Ευρωπαϊκής Ένωσης και της Δημοκρατίας της Μολδαβίας. Δεν πρέπει, επίσης, να αποκλείει περισσότερο εκτεταμένη αμοιβαία συνδρομή, με βάση παρόμοιες συμφωνίες.2. Με την επιφύλαξη του άρθρου 11, οι ανωτέρω συμφωνίες δεν θίγουν κοινοτικές διατάξεις που διέπουν τη γνωστοποίηση, μεταξύ των αρμόδιων υπηρεσιών της Επιτροπής και των τελωνειακών αρχών των κρατών μελών, οποιουδήποτε στοιχείου σχετικού με τελωνειακά θέματα κοινοτικού ενδιαφέροντος.ΤΕΛΙΚΗ ΠΡΑΞΗ Οι πληρεξούσιοι της ΕΥΡΩΠΑΪΚΗΣ ΚΟΙΝΟΤΗΤΑΣ, της ΕΥΡΩΠΑΪΚΗΣ ΚΟΙΝΟΤΗΤΑΣ ΑΝΘΡΑΚΑ ΚΑΙ ΧΑΛΥΒΑ και της ΕΥΡΩΠΑΪΚΗΣ ΚΟΙΝΟΤΗΤΑΣ ΑΤΟΜΙΚΗΣ ΕΝΕΡΓΕΙΑΣ, που στο εξής θα καλούνται «η Κοινότητα», αφενός, καιοι πληρεξούσιοι της ΔΗΜΟΚΡΑΤΙΑΣ ΤΗΣ ΜΟΛΔΑΒΙΑΣ, αφετέρου,που συνήλθαν στο Λουξεμβούργο στις 2 Οκτωβρίου 1995 για την υπογραφή της ενδιάμεσης συμφωνίας περί εμπορίου και εμπορικών θεμάτων μεταξύ της Ευρωπαϊκής Κοινότητας, της Ευρωπαϊκής Κοινότητας Άνθρακα και Χάλυβα και της Ευρωπαϊκής Κοινότητας Ατομικής Ενέργειας, αφενός, και της Δημοκρατίας της Μολδαβίας, αφετέρου, που στο εξής θα καλείται «η συμφωνία», ενέκριναν τα ακόλουθα κείμενα:τη συμφωνία και το πρωτόκολλο για την αμοιβαία συνδρομή των διοικητικών αρχών σε τελωνειακά ζητήματα.Οι πληρεξούσιοι της Κοινότητας και οι πληρεξούσιοι της Δημοκρατίας της Μολδαβίας ενέκριναν τα κείμενα των κοινών δηλώσεων που απαριθμούνται κατωτέρω και επισυνάπτονται στην παρούσα τελική πράξη:Κοινή δήλωση για το άρθρο 9 της συμφωνίαςΚοινή δήλωση για το άρθρο 10 της συμφωνίαςΚοινή δήλωση για το άρθρο 17 της συμφωνίαςΚοινή δήλωση για το άρθρο 30 της συμφωνίαςΟι πληρεξούσιοι της Κοινότητας έλαβαν υπόψη τις δηλώσεις που απαριθμούνται κατωτέρω και επισυνάπτονται στην παρούσα τελική πράξη:Μονομερής δήλωση της Δημοκρατίας της Μολδαβίας για την προστασία των δικαιωμάτων πνευματικής, βιομηχανικής και εμπορικής ιδιοκτησίας.Hecho en Luxemburgo, el dos de octubre de mil novecientos noventa y cinco.Udfζrdiget i Luxembourg, den anden oktober nitten hundrede og femoghalvfems.Geschehen zu Luxemburg am zweiten Oktober neunzehnhundertfόnfundneunzig.Έγινε στο Λουξεμβούργο, στις δύο Οκτωβρίου χίλια εννιακόσια ενενήντα πέντε.Done at Luxembourg on the second day of October in the year one thousand nine hundred and ninety-five.Fait ΰ Luxembourg, le deux octobre mil neuf cent quatre-vingt-quinze.Fatto a Lussemburgo, addμ due ottobre millenovecentonovantacinque.Gedaan te Luxemburg, de tweede oktober negentienhonderd vijfennegentig.Feito em Luxemburgo, em dois de Outubro de mil novecentos e noventa e cinco.Tehty Luxemburgissa toisena pδivδnδ lokakuuta vuonna tuhatyhdeksδnsataayhdeksδnkymmentδviisi.Som skedde i Luxemburg den andra oktober nittonhundranittiofem.Intocmit in Luxemburg, in a doua zi a lunii octombrie a anului o mie noua sute nouazeci si cinci.Por el Consejo de la Uniσn EuropeaFor Rεdet for Den Europζiske UnionFόr den Rat der Europδischen UnionΓια το Συμβούλιο της Ευρωπαϊκής ΈνωσηςFor the Council of


text: the European UnionPour le Conseil de l'Union europιennePer il Consiglio dell'Unione europeaVoor de Raad van de Europese UniePelo Conselho da Uniγo EuropeiaEuroopan yhteisφjen neuvoston puolestaPε Europeiska unionens rεds vδgnar>ΑΝΑΦΟΡΑ ΣΕ ΓΡΑΦΗΚΟ>Por la Comisiσn de las Comunidades EuropeasFor Kommissionen for De Europζiske FζllesskaberFόr die Kommission der Europδischen GemeinschaftenΓια την Επιτροπή των Ευρωπαϊκών ΚοινοτήτωνFor the Commission of the European CommunitiesPour la Commission des Communautιs europιennesPer la Commissione delle Comunitΰ europeeVoor de Commissie van de Europese GemeenschappenPela Comissγo das Comunidades EuropeiasEuroopan yhteisφjen komission puolestaPε Europeiska gemenskapernas kommission vδgnar>ΑΝΑΦΟΡΑ ΣΕ ΓΡΑΦΗΚΟ>Pentru Guvernul Republicii Moldova>ΑΝΑΦΟΡΑ ΣΕ ΓΡΑΦΗΚΟ>Κοινή δήλωση για το άρθρο 9 Η Κοινότητα και η Δημοκρατία της Μολδαβίας δηλώνουν ότι το κείμενο της ρήτρας διασφάλισης δεν παραχωρεί μεταχείριση διασφάλισης της ΓΣΔΕ.Κοινή δήλωση για το άρθρο 10 Εξυπακούεται ότι οι διατάξεις του άρθρου 10 δεν έχουν ως στόχο ούτε ως αποτέλεσμα να επιβραδύνουν, να δυσχεραίνουν ή παρακωλύουν τις διαδικασίες που προβλέπονται στις σχετικές νομοθεσίες των μερών όσον αφορά τις έρευνες κατά του ντάμπινγκ και των επιδοτήσεων.Κοινή δήλωση για το άρθρο 17 Στο πλαίσιο των αντίστοιχων αρμοδιοτήτων τους, τα συμβαλλόμενα μέρη συμφωνούν ότι, για το σκοπό της παρούσας συμφωνίας, η πνευματική, βιομηχανική και εμπορική ιδιοκτησία περιλαμβάνει, ειδικότερα, το δικαίωμα δημιουργού στα προγράμματα ηλεκτρονικών υπολογιστών και τα συγγενικά δικαιώματα, τα δικαιώματα που αφορούν τα διπλώματα ευρεσιτεχνίας, τα βιομηχανικά σχέδια, τις γεωγραφικές ενδείξεις, συμπεριλαμβανομένων των ονομασιών καταγωγής, τα εμπορικά σήματα, τα σήματα υπηρεσίας, τις διατάξεις (τοπογραφίες) ολοκληρωμένων κυκλωμάτων, καθώς και την προστασία έναντι του αθέμιτου ανταγωνισμού όπως αναφέρεται στο άρθρο 10α της σύμβασης των Παρισίων για την προστασία της πνευματικής ιδιοκτησίας και της προστασίας πληροφοριών σχετικών με την τεχνογνωσία που δεν έχουν κοινολογηθεί.Κοινή δήλωση για το άρθρο 30 Τα συμβαλλόμενα μέρη συμφωνούν, για το σκοπό της ορθής ερμηνείας και πρακτικής εφαρμογής, ότι ο όρος «εξαιρετικά επείγουσες περιπτώσεις» του περιέχεται στο άρθρο 39 της συμφωνίας σημαίνει περιπτώσεις σημαντικής παράβασης της συμφωνίας από ένα από τα μέρη. Σημαντική παράβαση της συμφωνίας συνίσταται σε:α) καταγγελία της συμφωνίας μη προβλεπόμενη εκ των γενικών κανόνων του διεθνούς δικαίου ήβ) παραβίαση των ουσιωδών στοιχείων της συμφωνίας, ως εκτίθενται στο άρθρο 1.Μονομερής δήλωση της Δημοκρατίας της Μολδαβίας σχετικά με την προστασία των δικαιωμάτων πνευματικής, βιομηχανικής και εμπορικής ιδιοκτησίας Η Δημοκρατία της Μολδαβίας δηλώνει ότι:1. Μέχρι το τέλος του πέμπτου έτους από την έναρξη ισχύος της παρούσας συμφωνίας, η Δημοκρατία της Μολδαβίας θα προσχωρήσει στις πολυμερείς συμβάσεις δικαιωμάτων πνευματικής, βιομηχανικής και εμπορικής ιδιοκτησίας που αναφέρονται στην παράγραφο 2 αυτής της δήλωσης, στις οποίες συμμετέχουν τα κράτη μέλη ή που εφαρμόζονται de facto από τα κράτη μέλη, σύμφωνα με τις σχετικές διατάξεις των εν λόγω συμβάσεων.2. Η παράγραφος 1 αυτής της δήλωσης αφορά τις εξής πολυμερείς συμβάσεις:- σύμβαση της Βέρνης περί της προστασίας των λογοτεχνικών και καλλιτεχνικών έργων (πράξη του Παρισιού, 1971),- διεθνής σύμβαση για την προστασία των ερμηνευτών, των παραγωγών φωνογραφημάτων και των ραδιοτηλεοπτικών οργανισμών (Ρώμη, 1961),- πρωτόκολλο σχετικά με τη συμφωνία της Μαδρίτης όσον αφορά τη διεθνή καταχώρηση σημάτων (Μαδρίτη, 1989),- συμφωνία της Νίκαιας όσον αφορά τη διεθνή ταξινόμηση αγαθών και υπηρεσιών για την καταχώρηση των σημάτων (Γενεύη, 1977, όπως τροποποιήθηκε το 1979),- διεθνής σύμβαση


text: για την προστασία των νέων ποικιλιών φυτών (UPOV) πράξη Γενεύης, 1991).3. Η Δημοκρατία της Μολδαβίας επιβεβαιώνει τη σημασία που αποδίδει στις υποχρεώσεις οι οποίες απορρέουν από τις εξής πολυμερείς συμβάσεις:- συνθήκη της Βουδαπέστης όσον αφορά τη διεθνή αναγνώριση της κατάθεσης μικροοργανισμών για τις διαδικασίες των δικαιωμάτων ευρεσιτεχνίας (1977, όπως τροποποιήθηκε το 1980),- σύμβαση του Παρισιού για την προστασία της πνευματικής ιδιοκτησίας (πράξη Στοκχόλμης, 1967, όπως τροποποιήθηκε το 1979),- συμφωνία της Μαδρίτης όσον αφορά τη διεθνή καταχώρηση σημάτων (πράξη Στοκχόλμης, 1967, όπως τροποποιήθηκε το 1979),- συνθήκη συνεργασίας όσον αφορά τα διπλώματα ευρεσιτεχνίας (Ουάσιγκτον, 1970, όπως τροποποιήθηκε το 1979 και 1984).4. Από τη θέση σε ισχύ της παρούσας συμφωνίας, η Δημοκρατία της Μολδαβίας παρέχει στις κοινοτικές εταιρείες και υπηκόους, όσον αφορά την αναγνώριση και προστασία της πνευματικής, βιομηχανικής και εμπορικής ιδιοκτησίας, μεταχείριση εξίσου ευνοϊκή με αυτήν που παρέχει σε τρίτη χώρα στο πλαίσιο διμερών συμφωνιών.5. Οι διατάξεις της παραγράφου 4 δεν εφαρμόζονται όσον αφορά τα πλεονεκτήματα που παραχωρεί η Δημοκρατία της Μολδαβίας σε τρίτη χώρα σε πραγματικά αμοιβαία βάση ή τα πλεονεκτήματα που παραχωρεί η Δημοκρατία της Μολδαβίας σε άλλη χώρα της πρώην ΕΣΣΔ.


text:
 3.9.2015
 EL
 Επίσημη Εφημερίδα της Ευρωπαϊκής Ένωσης
 L 230/36
 ΑΠΌΦΑΣΗ ΤΗΣ ΜΕΙΚΤΉΣ ΕΠΙΤΡΟΠΉΣ ΤΟΥ ΕΟΧ
 αριθ. 230/2014
 της 24ης Οκτωβρίου 2014
 για την τροποποίηση του παραρτήματος XIII (Μεταφορές) της συμφωνίας για τον ΕΟΧ [2015/1454]
 Η ΜΕΙΚΤΗ ΕΠΙΤΡΟΠΗ ΤΟΥ ΕΟΧ,
 Έχοντας υπόψη τη συμφωνία για τον Ευρωπαϊκό Οικονομικό Χώρο (εφεξής «η συμφωνία για τον ΕΟΧ»), και ιδίως το άρθρο 98,
 Εκτιμώντας τα ακόλουθα:
 (1)
 Ο κανονισμός (ΕΕ) αριθ. 575/2014 της Επιτροπής, της 27ης Μαΐου 2014, για την τροποποίηση του κανονισμού (ΕΕ) αριθ. 383/2012 για τον καθορισμό τεχνικών απαιτήσεων όσον αφορά άδειες οδήγησης που περιλαμβάνουν υπόστρωμα αποθήκευσης (μικροεπεξεργαστή) (1) πρέπει να ενσωματωθεί στη συμφωνία για τον ΕΟΧ.
 (2)
 Το παράρτημα XIII της συμφωνίας για τον ΕΟΧ θα πρέπει, επομένως, να τροποποιηθεί αναλόγως,
 ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
 Άρθρο 1
 Στο σημείο 24στα [κανονισμός (ΕΕ) αριθ. 383/2012 της Επιτροπής) του παραρτήματος XIII της συμφωνίας για τον ΕΟΧ προστίθενται τα ακόλουθα:
 «, όπως τροποποιήθηκε με:
 —
 32014 R 0575: Κανονισμός (ΕΕ) αριθ. 575/2014 της Επιτροπής της 27ης Μαΐου 2014 (ΕΕ L 159 της 28.5.2014, σ. 47).».
 Άρθρο 2
 Τα κείμενα του κανονισμού (ΕΕ) αριθ. 575/2014, στην ισλανδική και τη νορβηγική γλώσσα, τα οποία δημοσιεύονται στο συμπλήρωμα ΕΟΧ της Επίσημης Εφημερίδας της Ευρωπαϊκής Ένωσης, είναι αυθεντικά.
 Άρθρο 3
 Η παρούσα απόφαση αρχίζει να ισχύει την 1η Νοεμβρίου 2014, υπό την προϋπόθεση ότι έχουν πραγματοποιηθεί όλες οι κοινοποιήσεις που προβλέπονται στο άρθρο 103 παράγραφος 1 της συμφωνίας για τον ΕΟΧ (2).
 Άρθρο 4
 Η παρούσα απόφαση δημοσιεύεται στο τμήμα ΕΟΧ και στο συμπλήρωμα ΕΟΧ της Επίσημης Εφημερίδας της Ευρωπαϊκής Ένωσης.
 Βρυξέλλες, 24 Οκτωβρίου 2014.
 Για τη Μεικτή Επιτροπή του ΕΟΧ
 Ο Πρόεδρος
 Kurt JÄGER
 (1) ΕΕ L 159 της 28.5.2014, σ. 47.
 (2) Δεν έχουν αναφερθεί συνταγματικές απαιτήσεις.


text:
 Avis juridique important
 |
 21999A1231(07)
 Συμφωνία υπό μορφή ανταλλαγής επιστολών μεταξύ της Ευρωπαϊκής Κοινότητας και της Δημοκρατίας του Καζακστάν σχετικά με την τροποποίηση της συμφωνίας μεταξύ της Ευρωπαϊκής Οικονομικής Κοινότητας και της Δημοκρατίας του Καζακστάν για το εμπόριο κλωστοϋφαντουργικών προϊόντων, που μονογραφήθηκε στις Βρυξέλλες στις 15 Οκτωβρίου 1993, όπως τροποποιήθηκε τελευταία από τη συμφωνία υπό μορφή ανταλλαγής επιστολών που μονογραφήθηκε στις 20 Δεκεμβρίου 1995 - Ανταλλαγή διακοινώσεω
 Επίσημη Εφημερίδα αριθ. L 343 της 31/12/1999 σ. 0014 - 0017
 ΣΥΜΦΩΝΙΑ ΥΠΟ ΜΟΡΦΗ ΑΝΤΑΛΛΑΓΗΣ ΕΠΙΣΤΟΛΩΝμεταξύ της Ευρωπαϊκής Κοινότητας και της Δημοκρατίας του Καζακστάν σχετικά με την τροποποίηση της συμφωνίας μεταξύ της Ευρωπαϊκής Οικονομικής Κοινότητας και της Δημοκρατίας του Καζακστάν για το εμπόριο κλωστοϋφαντουργικών προϊόντων, που μονογραφήθηκε στις Βρυξέλλες στις 15 Οκτωβρίου 1993, όπως τροποποιήθηκε τελευταία από τη συμφωνία υπό μορφή ανταλλαγής επιστολών που μονογραφήθηκε στις 20 Δεκεμβρίου 1995Α. Επιστολή του Συμβουλίου της Ευρωπαϊκής ΈνωσηςΚύριε ...,1. Έχω την τιμή να αναφερθώ στη συμφωνία μεταξύ της Ευρωπαϊκής Οικονομικής Κοινότητας και της Δημοκρατίας του Καζακστάν για το εμπόριο κλωστοϋφαντουργικών προϊόντων που μονογραφήθηκε στις 15 Οκτωβρίου 1993, όπως τροποποιήθηκε τελευταία από τη συμφωνία υπό μορφή ανταλλαγής επιστολών που μονογραφήθηκε στις 20 Δεκεμβρίου 1995 (καλούμενη εφεξής "η συμφωνία").2. Ενόψει της λήξεως της συμφωνίας στις 31 Δεκεμβρίου 1999 και όπως προβλέπει το άρθρο 20 παράγραφος 4 της συμφωνίας, η Ευρωπαϊκή Κοινότητα προτείνει να παραταθεί η διάρκεια ισχύος της συμφωνίας για περαιτέρω περίοδο τουλάχιστον τριών ετών, με την επιφύλαξη των ακόλουθων τροποποιήσεων και προϋποθέσεων:2.1. Το παράρτημα Ι, στο οποίο παρατίθενται τα προϊόντα που αναφέρονται στο άρθρο 1 της συμφωνίας, αντικαθίσταται από το προσάρτημα 1 της παρούσας επιστολής.2.2. Το κείμενο της δεύτερης και τρίτης φράσης του άρθρου 20 παράγραφος 1 της συμφωνίας αντικαθίσταται από το ακόλουθο κείμενο: "Εφαρμόζεται μέχρι τις 31 Δεκεμβρίου 2002. Στη συνέχεια, η ισχύς όλων των διατάξεων της παρούσας συμφωνίας παρατείνεται αυτομάτως για περίοδο ενός ακόμη έτους, μέχρι τις 31 Δεκεμβρίου 2003, εκτός εάν οποιοδήποτε από τα συμβαλλόμενα μέρη ενημερώσει το άλλο, τουλάχιστον έξι μήνες πριν την 31η Δεκεμβρίου 2002, ότι δεν επιθυμεί αυτήν την παράταση."2.3. Οι κατηγορίες κλωστοϋφαντουργικών 1, 3, 4, 5, 6, 7 και 8 εξαιρούνται από το σύστημα διπλού ελέγχου που αναφέρεται στο άρθρο 2 παράγραφος 3 της συμφωνίας και διευκρινίζεται στο πρωτόκολλο Α. Εάν σε κάποιο συγκεκριμένο έτος εφαρμογής της συμφωνίας το ύψος των εισαγωγών κλωστοϋφαντουργικών προϊόντων των ως άνω κατηγοριών υπερβούν τα ποσοστά που ορίζονται στο άρθρο 5 παράγραφος 2 της συμφωνίας, το σύστημα διπλού ελέγχου θα επανέλθει αυτομάτως ως προς αυτές τις κατηγορίες.3. Σε περίπτωση που η Δημοκρατία του Καζακστάν καταστεί μέλος του Παγκόσμιου Οργανισμού Εμπορίου πριν από την ημερομηνία λήξεως της συμφωνίας, οι διατάξεις του άρθρου 2 παράγραφοι 2 έως 5 και των άρθρων 3, 6, 7, 8, 9, 11 έως και 19, το πρωτόκολλο Α, το πρωτόκολλο Β, το πρωτόκολλο Γ, το εγκεκριμένο πρακτικό αριθ. 1, το εγκεκριμένο πρακτικό αριθ. 2, το εγκεκριμένο πρακτικό αριθ. 3 και το εγκεκριμένο πρακτικό αριθ. 4 συνεχίζουν να εφαρμόζονται ως διοικητικές ρυθμίσεις, κατά την έννοια του άρθρου 2 παράγραφος 17 της συμφωνίας ΠΟΕ για τα κλωστοϋφαντουργικά προϊόντα και τα είδη ενδύσεως.4. Θα


text: σας παρακαλούσα να επιβεβαιώσετε κατά πόσον η κυβέρνησή σας συμφωνεί με τα ανωτέρω. Σε αυτήν την περίπτωση, η παρούσα επιστολή, από κοινού με το προσάρτημά της και την εκ μέρους σας γραπτή επιβεβαίωση, θα αποτελέσει συμφωνία υπό μορφή ανταλλαγής επιστολών, η οποία θα τεθεί σε ισχύ την πρώτη ημέρα του μηνός που ακολουθεί την ημερομηνία, κατά την οποία τα μέρη θα κοινοποιήσουν αμοιβαία την ολοκλήρωση των απαραίτητων προς αυτόν το σκοπό νομικών διαδικασιών. Εν τω μεταξύ, η συμφωνία εφαρμόζεται προσωρινά από 1ης Ιανουαρίου 2000, με την προϋπόθεση της αμοιβαιότητας.Με ιδιαίτερη εκτίμηση.Για το Συμβούλιο της Ευρωπαϊκής ΈνωσηςΠροσάρτημα 1Το παράρτημα Ι της συμφωνίας μεταξύ της Ευρωπαϊκής Κοινότητας και του Καζακστάν για το εμπόριο κλωστοϋφαντουργικών προϊόντων, που μονογραφήθηκε στις 15 Οκτωβρίου 1993 και περιλαμβάνει τις κατηγορίες και τις περιγραφές εμπορευμάτων όσον αφορά κλωστοϋφαντουργικά προϊόντα, αντικαθίσταται από το παράρτημα Ι του κανονισμού (ΕΟΚ) αριθ. 3030/93(1). Συμφωνείται ότι, με την επιφύλαξη των κανόνων για την ερμηνεία της συνδυασμένης ονοματολογίας, το κείμενο της περιγραφής των εμπορευμάτων θεωρείται απλώς ενδεικτικό, καθώς τα προϊόντα που καλύπτει κάθε κατηγορία καθορίζονται στο εν λόγω παράρτημα με κωδικούς της ΣΟ. Σε περίπτωση κατά την οποία πριν από κάποιον κωδικό ΣΟ προηγείται το σύμβολο "ex" τα προϊόντα που καλύπτονται σε κάθε κατηγορία καθορίζονται από το πεδίο του κωδικού ΣΟ και από την αντίστοιχη περιγραφή.(1) Το 1999 το εν λόγω παράρτημα τροποποιήθηκε από τον κανονισμό (ΕΚ) αριθ. 1072/1999 της Επιτροπής (ΕΕ L 134 της 28.5.1999, σ. 1).Προσάρτημα 2Ανταλλαγή διακοινώσεωνΗ Γενική Διεύθυνση Εμπορίου της Ευρωπαϊκής Επιτροπής υποβάλλει τα σέβη της στην Αποστολή της Δημοκρατίας του Καζακστάν και έχει την τιμή να αναφερθεί στη συμφωνία μεταξύ Ευρωπαϊκής Κοινότητας και της Δημοκρατίας του Καζακστάν για το εμπόριο κλωστοϋφαντουργικών προϊόντων, που μονογραφήθηκε στις 15 Οκτωβρίου 1993, όπως τροποποιήθηκε με τη συμφωνία υπό μορφή ανταλλαγής επιστολών, που μονογραφήθηκε στις ...1999.Η Γενική Διεύθυνση Εμπορίου επιθυμεί να ενημερώσει την Αποστολή της Δημοκρατίας του Καζακστάν ότι, μέχρις ότου ολοκληρωθούν οι απαιτούμενες διαδικασίες για τη σύναψη και την έναρξη ισχύος της συμφωνίας υπό μορφή ανταλλαγής επιστολών, η Ευρωπαϊκή Κοινότητα είναι διατεθειμένη να εφαρμόσει τις διατάξεις της παρούσας συμφωνίας de facto από 1ης Ιανουαρίου 2000. Εννοείται ότι κάθε μέρος δύναται ανά πάσα στιγμή να θέσει τέρμα σε αυτήν τη de facto εφαρμογή της συμφωνίας υπό μορφή ανταλλαγής επιστολών, υπό τον όρο ότι θα γνωστοποιήσει αυτήν την πρόθεσή του τέσσερις μήνες νωρίτερα.Η Γενική Διεύθυνση Εμπορίου θα ήταν ευγνώμων, εάν η Αποστολή της Δημοκρατίας του Καζακστάν επιβεβαίωνε τη συμφωνία της με τα ανωτέρω.Η Γενική Διεύθυνση Εμπορίου της Ευρωπαϊκής Επιτροπής δράττεται της παρούσας ευκαιρίας για να εκφράσει εκ νέου στην Αποστολή της Δημοκρατίας του Καζακστάν τη βαθύτατη εκτίμησή της.Β. Επιστολή της κυβέρνησης της Δημοκρατίας του ΚαζακστάνΚύριε ...,Έχω την τιμή να σας γνωρίσω τη λήψη της από ... επιστολής σας, με το ακόλουθο περιεχόμενο: "Κύριε,1. Έχω την τιμή να αναφερθώ στη συμφωνία μεταξύ της Ευρωπαϊκής Οικονομικής Κοινότητας και της Δημοκρατίας του Καζακστάν για το εμπόριο κλωστοϋφαντουργικών προϊόντων που μονογραφήθηκε στις 15 Οκτωβρίου 1993, όπως τροποποιήθηκε τελευταία από τη συμφωνία υπό μορφή ανταλλαγής επιστολών που μονογραφήθηκε στις 20 Δεκεμβρίου 1995 (καλούμενη εφεξής 'η συμφωνία').2. Ενόψει της λήξεως της


text: συμφωνίας στις 31 Δεκεμβρίου 1999 και όπως προβλέπει το άρθρο 20 παράγραφος 4 της συμφωνίας, η Ευρωπαϊκή Κοινότητα προτείνει να παραταθεί η διάρκεια ισχύος της συμφωνίας για περαιτέρω περίοδο τουλάχιστον τριών ετών, με την επιφύλαξη των ακόλουθων τροποποιήσεων και προϋποθέσεων:2.1. Το παράρτημα Ι, στο οποίο παρατίθενται τα προϊόντα που αναφέρονται στο άρθρο 1 της συμφωνίας, αντικαθίσταται από το προσάρτημα 1 της παρούσας επιστολής.2.2. Το κείμενο της δεύτερης και τρίτης φράσης του άρθρου 20 παράγραφος 1 της συμφωνίας αντικαθίσταται από το ακόλουθο κείμενο: 'Εφαρμόζεται μέχρι τις 31 Δεκεμβρίου 2002. Στη συνέχεια, η εφαρμογή όλων των διατάξεων της παρούσας συμφωνίας παρατείνεται αυτομάτως για περίοδο ενός ακόμη έτους μέχρι τις 31 Δεκεμβρίου 2003, εκτός εάν οποιοδήποτε από τα μέρη γνωστοποιήσει στο άλλο μέρος τουλάχιστον έξι μήνες πριν από τις 31 Δεκεμβρίου 2002 ότι δεν συμφωνεί με την παράταση αυτή.'2.3. Οι κατηγορίες κλωστοϋφαντουργικών 1, 3, 4, 5, 6, 7 και 8 εξαιρούνται από το σύστημα διπλού ελέγχου που αναφέρεται στο άρθρο 2 παράγραφος 3 της συμφωνίας και διευκρινίζεται στο πρωτόκολλο Α. Εάν σε κάποιο συγκεκριμένο έτος εφαρμογής της συμφωνίας το ύψος των εισαγωγών κλωστοϋφαντουργικών προϊόντων των ως άνω κατηγοριών υπερβούν τα ποσοστά που ορίζονται στο άρθρο 5 παράγραφος 2 της συμφωνίας, το σύστημα διπλού ελέγχου θα επανέλθει αυτομάτως ως προς αυτές τις κατηγορίες.3. Σε περίπτωση που η Δημοκρατία του Καζακστάν καταστεί μέλος του Παγκόσμιου Οργανισμού Εμπορίου πριν από την ημερομηνία λήξεως της συμφωνίας, οι διατάξεις του άρθρου 2 παράγραφοι 2 έως 5 και των άρθρων 3, 6, 7, 8, 9, 11 έως και 19, το πρωτόκολλο Α, το πρωτόκολλο Β, το πρωτόκολλο Γ, το εγκεκριμένο πρακτικό αριθ. 1, το εγκεκριμένο πρακτικό αριθ. 2, το εγκεκριμένο πρακτικό αριθ. 3 και το εγκεκριμένο πρακτικό αριθ. 4 συνεχίζουν να εφαρμόζονται ως διοικητικές ρυθμίσεις, κατά την έννοια του άρθρου 2 παράγραφος 17 της συμφωνίας ΠΟΕ για τα κλωστοϋφαντουργικά προϊόντα και τα είδη ενδύσεως.4. Θα σας παρακαλούσα να επιβεβαιώσετε κατά πόσον η κυβέρνησή σας συμφωνεί με τα ανωτέρω. Σε αυτήν την περίπτωση, η παρούσα επιστολή, από κοινού με το προσάρτημά της και την εκ μέρους σας γραπτή επιβεβαίωση, θα αποτελέσει συμφωνία υπό μορφή ανταλλαγής επιστολών, η οποία θα τεθεί σε ισχύ την πρώτη ημέρα του μηνός που ακολουθεί την ημερομηνία, κατά την οποία τα μέρη θα κοινοποιήσουν αμοιβαία την ολοκλήρωση των απαραίτητων προς αυτόν το σκοπό νομικών διαδικασιών. Εν τω μεταξύ, η συμφωνία εφαρμόζεται προσωρινά από 1ης Ιανουαρίου 2000, με την προϋπόθεση της αμοιβαιότητας.Με ιδιαίτερη εκτίμηση."Έχω την τιμή να επιβεβαιώσω ότι η κυβέρνηση της χώρας μου είναι σύμφωνη με το περιεχόμενο της επιστολής σας.Με ιδιαίτερη εκτίμηση.Για την κυβέρνηση της Δημοκρατίας του ΚαζακστάνΠροσάρτημα 1Το παράρτημα Ι της συμφωνίας μεταξύ της Ευρωπαϊκής Κοινότητας και του Καζακστάν για το εμπόριο κλωστοϋφαντουργικών προϊόντων, που μονογραφήθηκε στις 15 Οκτωβρίου 1993 και περιλαμβάνει τις κατηγορίες και τις περιγραφές εμπορευμάτων όσον αφορά κλωστοϋφαντουργικά προϊόντα, αντικαθίσταται από το παράρτημα Ι του κανονισμού (ΕΟΚ) αριθ. 3030/93(1). Συμφωνείται ότι, με την επιφύλαξη των κανόνων για την ερμηνεία της συνδυασμένης ονοματολογίας, η περιγραφή των εμπορευμάτων θεωρείται απλώς ενδεικτική, καθώς τα προϊόντα που καλύπτει κάθε κατηγορία καθορίζονται στο παράρτημα με κωδικούς


text: της ΣΟ. Σε περίπτωση κατά την οποία πριν από κάποιον κωδικό ΣΟ προηγείται το σύμβολο "ex", τα προϊόντα που καλύπτονται σε κάθε κατηγορία καθορίζονται από το πεδίο του κωδικού ΣΟ και από την αντίστοιχη περιγραφή.(1) Το 1999 το εν λόγω παράρτημα τροποποιήθηκε από τον κανονισμό (ΕΚ) αριθ. 1072/1999 της Επιτροπής (ΕΕ L 134 της 28.5.1999, σ. 1).Προσάρτημα 2Ανταλλαγή διακοινώσεωνΗ Αποστολή της Δημοκρατίας του Καζακστάν υποβάλλει τα σέβη της στη Γενική Διεύθυνση Εμπορίου της Ευρωπαϊκής Επιτροπής και έχει την τιμή να αναφερθεί στη διακοίνωση της Γενικής Διεύθυνσης (ημερομηνία της ρηματικής διακοίνωσης) σχετικά με τη συμφωνία για το εμπόριο κλωστοϋφαντουργικών προϊόντων, που μονογραφήθηκε στις 15 Οκτωβρίου 1993, όπως τροποποιήθηκε με τη συμφωνία υπό μορφή ανταλλαγής επιστολών, που μονογραφήθηκε στις ... 1999.Η Αποστολή της Δημοκρατίας του Καζακστάν επιθυμεί να επιβεβαιώσει προς τη Γενική Διεύθυνση Εμπορίου ότι, μέχρις ότου ολοκληρωθούν οι απαραίτητες διαδικασίες για τη σύναψη και τη θέση σε ισχύ της συμφωνίας υπό μορφή ανταλλαγής επιστολών, η κυβέρνηση της Δημοκρατίας του Καζακστάν είναι διατεθειμένη να εφαρμόσει τις διατάξεις της παρούσας συμφωνίας de facto από 1ης Ιανουαρίου 2000. Εννοείται ότι κάθε μέρος δύναται ανά πάσα στιγμή να θέσει τέρμα σε αυτήν τη de facto εφαρμογή της συμφωνίας υπό μορφή ανταλλαγής επιστολών, υπό τον όρο ότι θα γνωστοποιήσει αυτήν την πρόθεσή του τέσσερις μήνες νωρίτερα.Η Αποστολή της Δημοκρατίας του Καζακστάν δράττεται της παρούσας ευκαιρίας για να εκφράσει εκ νέου προς τη Γενική Διεύθυνση Εμπορίου της Ευρωπαϊκής Επιτροπής τη βαθύτατη εκτίμησή της.


text:
 Avis juridique important
 |
 11965F/PRO/PRI/10
 Συνθήκη περί ιδρύσεως ενιαίου Συμβουλίου και ενιαίας Επιτροπής των Ευρωπαϊκών Κοινοτήτων, Πρωτόκολλο περί των προνομίων και ασυλιών των Ευρωπαϊκών Κοινοτήτων, Κεφάλαιο ΙΙΙ: Μέλη της συνελεύσεως, Άρθρο 10
 Επίσημη Εφημερίδα αριθ. L 152 της 13/07/1967 σ. 0014
 Αρθρο 10Κατά τη διάρκεια των συνόδων του Ευρωπαϊκού Κοινοβουλίου τα μέλη του απολαύουν:α) εντός της επικρατείας των κρατών τους, των ασυλιών που αναγνωρίζονται στα μέλη του Κοινοβουλίου της χώρας τους·β) εντός της επικρατείας άλλων Κρατών μελών της εξαιρέσεως από κάθε μέτρο κρατήσεως και κάθε δικαστική δίωξη.Η ασυλία τους καλύπτει επίσης όταν μεταβαίνουν στον τόπο συνεδριάσεως του Ευρωπαϊκού Κοινοβουλίου ή όταν επιστρέφουν από αυτόν.Επίκληση της ασυλίας δε δύναται να γίνει στην περίπτωση αυτοφώρου εγκλήματος και ούτε δύναται να εμποδίσει την άσκηση του δικαιώματος του Ευρωπαϊκού Κοινοβουλίου να άρει την ασυλία ενός από τα μέλη του.


text:
 25.3.2006
 EL
 Επίσημη Εφημερίδα της Ευρωπαϊκής Ένωσης
 C 73/14
 ΣΥΜΦΩΝΊΑ ΔΙΟΙΚΗΤΙΚΟΫ ΚΑΝΟΝΙΣΜΟΫ
 ΜΕΤΑΞΫ ΤΗΣ ΕΥΡΩΠΑΪΚΉΣ ΕΠΙΤΡΟΠΉΣ ΚΑΙ ΤΟΥ ΒΑΣΙΛΕΊΟΥ ΤΗΣ ΙΣΠΑΝΊΑΣ
 (2006/C 73/06)
 Η Ευρωπαϊκή Επιτροπή, αφενός και το Βασίλειο της Ισπανίας αφετέρου,
 Έχοντας υπόψη,
 Τα συμπεράσματα που ενέκρινε το Συμβούλιο «Γενικών Yποθέσεων και Eξωτερικών Σχέσεων» της Ευρωπαϊκής Ένωσης, στις 13 Ιουνίου 2005, σχετικά με την επίσημη χρησιμοποίηση των επιπλέον γλωσσών στους κόλπους του Συμβουλίου και ενδεχομένως και άλλων θεσμικών και λοιπών οργάνων της Ευρωπαϊκής Ένωσης,
 Εκτιμώντας τα ακόλουθα:
 (1)
 Οι προσπάθειες που καταβάλλονται με στόχο να πλησιάσει η Ένωση τους πολίτες της, απαιτούν να διευκολύνονται, κατά το δυνατό, τόσο οι ίδιοι όσο και οι εκπρόσωποί τους κατά την επικοινωνία τους με τα θεσμικά όργανα στη μητρική τους γλώσσα, πράγμα που αποτελεί σημαντικό παράγοντα για να ενισχυθεί η ταύτισή τους με το πολιτικό όραμα της Ένωσης.
 (2)
 Υπάρχουν ήδη στην Ένωση και γλώσσες πέραν εκείνων που αφορά ο κανονισμός (ΕΚ) αριθ. 1/1958 του Συμβουλίου, το καθεστώς των οποίων αναγνωρίζεται επισήμως από το σύνταγμα ενός κράτους μέλους για το σύνολο της επικράτειάς του ή για τμήμα της, οι οποίες επιτρέπεται νομίμως να χρησιμοποιούνται ως εθνικές γλώσσες,
 ΣΥΜΦΩΝΗΣΑΝ να συνάψουν τον παρόντα ΔΙΟΙΚΗΤΙΚΟ ΔΙΑΚΑΝΟΝΙΣΜΟ που επιτρέπει την επίσημη χρησιμοποίηση στην Ευρωπαϊκή Ένωση, πέραν της ισπανικής/καστιλλιάνικης, και των άλλων γλωσσών στην Ισπανία των οποίων το καθεστώς αναγνωρίζεται επισήμως από το ισπανικό σύνταγμα του 1978.
 Πρώτη ρήτρα
 Οι ισπανοί πολίτες, ή οποιοδήποτε άλλο φυσικό ή νομικό πρόσωπο που έχει τη μόνιμη κατοικία του ή είναι εγκατεστημένο στην Ισπανία, έχουν τη δυνατότητα, δυνάμει της ισπανικής νομοθεσίας και σύμφωνα με τα συμπεράσματα του Συμβουλίου της 13ης Ιουνίου 2005, να απευθύνουν τις γραπτές ανακοινώσεις τους στην Ευρωπαϊκή Επιτροπή σε μία από τις γλώσσες οι οποίες, σύμφωνα με το ισπανικό σύνταγμα είναι επίσημα αναγνωρισμένες στο εσωτερικό της ισπανικής επικράτειας.
 1.1.
 Στην περίπτωση που η γλώσσα που χρησιμοποιείται δεν είναι η ισπανική/καστιλλιάνικη, η δυνατότητα αυτή ασκείται με την ακόλουθη διαδικασία:
 —
 Ο πολίτης απευθύνει τη γραπτή του ανακοίνωση στο αρμόδιο όργανο που ορίζει η ισπανική νομοθεσία, το οποίο θα την αποστείλει στην Ευρωπαϊκή Επιτροπή μαζί με μία επικυρωμένη μετάφραση στα ισπανικά/καστιλλιάνικα που θα συντάξει το εν λόγω όργανο.
 —
 Η ημερομηνία παραλαβής της ανακοίνωσης, ιδίως στην περίπτωση εκείνη κατά την οποία η Επιτροπή έχει τακτή προθεσμία για να αποστείλει την απάντησή της στον πολίτη, είναι εκείνη κατά την οποία η Επιτροπή παραλαμβάνει την επικυρωμένη μετάφραση του εν λόγω οργάνου.
 —
 Η Ευρωπαϊκή Επιτροπή συντάσσει την απάντησή της στην ισπανική/καστιλλιάνικη και την αποστέλλει στον προαναφερθέν αρμόδιο όργανο.
 —
 Το εν λόγω αρμόδιο όργανο αποστέλλει στον ενδιαφερόμενο, το συντομότερο δυνατό, την απάντηση της Επιτροπής μαζί με την επικυρωμένη μετάφρασή της στη γλώσσα του πρωτότυπου εγγράφου.
 —
 Στην περίπτωση που οι αρμόδιες υπηρεσίες της Επιτροπής επιθυμούν να απαντήσουν στη γλώσσα του πρωτότυπου εγγράφου, είναι δυνατό να το πράξουν και να αποστείλλουν την απάντηση απευθείας στον ενδιαφερόμενο.
 —
 Η Επιτροπή δεν ευθύνεται για οποιαδήποτε λάθη μετάφρασης σε γλώσσα άλλη από την ισπανική/καστιλλιάνικη ή για οποιαδήποτε παρανόηση της απάντησης που οφείλεται στα εν λόγω λάθη, γεγονός που πρέπει να αναφέρεται ρητά στο κείμενο


text:
των μεταφράσεων.
 1.2.
 Εκτός από την περίπτωση που οι υπηρεσίες της Επιτροπής έχουν την ικανότητα και τη βούληση να συντάξουν οι ίδιες τη μετάφραση, η Επιτροπή επιστρέφει στον αποστολέα τις ανακοινώσεις που λαμβάνει σε γλώσσες άλλες από την ισπανική/καστιλλιάνικη και των οποίων το καθεστώς στην Ισπανία αναγνωρίζεται από το ισπανικό σύνταγμα του 1978, και οι οποίες δεν συνοδεύονται από επικυρωμένη μετάφραση στην ισπανική/καστιλλιάνικη.
 Στις περιπτώσεις αυτές, η Επιτροπή πληροφορεί τον ενδιαφερόμενο ότι η άσκηση του δικαιώματός του να απευθυνθεί στον εν λόγω οργανισμό και να λάβει απάντηση στη γλώσσα της επιλογής του πρέπει να γίνει με αποστολή της ανακοίνωσης στην εν λόγω γλώσσα στο όργανο που έχει ορίσει για το σκοπό αυτό η ισπανική νομοθεσία.
 1.3.
 Στην περίπτωση που ο συντάσσων την ανακοίνωση πολίτης διαθέτει τακτή προθεσμία για να δώσει συνέχεια στην απάντηση της Επιτροπής, και κατά παρέκκλιση από το σημείο 1.1., η Επιτροπή απευθύνει την απάντησή της στα ισπανικά/καστιλλιάνικα απευθείας στον ίδιο τον πολίτη ταυτόχρονα δε και προς το αρμόδιο όργανο. Στην απάντηση αυτή, η Επιτροπή εφιστά την προσοχή του πολίτη στο γεγονός ότι η προθεσμία για να δοθεί συνέχεια στην απάντησή της αρχίζει να μετρά από την ημερομηνία παραλαβής της απάντησης στα ισπανικά/καστιλλιάνικα. Η Επιτροπή αποστέλλει αντίγραφο της απάντησής της στο αρμόδιο όργανο ούτως ώστε το τελευταίο να παρέχει στον πολίτη μετάφρασή της στη γλώσσα της ανακοίνωσης· στην απάντησή της, η Επιτροπή εφιστά επίσης την προσοχή του πολίτη στο συγκεκριμένο αυτό γεγονός. Η Επιτροπή σε καμία περίπτωση δεν είναι υπεύθυνη για τις εν λόγω μεταφράσεις· γεγονός που πρέπει να αναφέρεται ρητά στο κείμενο των μεταφράσεων.
 1.4.
 Στην περίπτωση που η Επιτροπή πρέπει να απαντήσει εντός συγκεκριμένης προθεσμίας, αυτή αρχίζει να μετρά από την παραλαβή του αρχικού εγγράφου που συνοδεύεται από επικυρωμένη μετάφραση στα ισπανικά/καστιλλιάνικα. Η εν λόγω προθεσμία λήγει τη στιγμή που η Επιτροπή έχει αποστείλει τη γραπτή της απάντηση στα ισπανικά/καστιλλιάνικα στο αρμόδιο όργανο που ορίζει η ισπανική νομοθεσία ή από τη στιγμή κατά την οποία η Επιτροπή αποστέλλει απευθείας στον ενδιαφερόμενο την απάντησή της στη γλώσσα του αρχικού εγγράφου.
 1.5.
 Τα μέρη του παρόντος διοικητικού διακανονισμού δεσμεύονται να θεσπίσουν τα αναγκαία μέτρα ούτως ώστε να διατηρείται αδιαλείπτως ο εμπιστευτικός χαρακτήρας των ανακοινώσεων που καλύπτει ο παρών διακανονισμός, ιδίως όσον αφορά τη μετάφραση που πραγματοποιεί το αρμόδιο όργανο που έχει οριστεί από την ισπανική νομοθεσία.
 Δεύτερη ρήτρα
 Για ό,τι αφορά την Ευρωπαϊκή Επιτροπή, η ισπανική κυβέρνηση αναλαμβάνει τις άμεσες ή έμμεσες δαπάνες που συνεπάγεται η εφαρμογή του παρόντος διοικητικού διακανονισμού.
 Μία φορά το χρόνο, οι αρμόδιες υπηρεσίες της Επιτροπής ζητούν από τις ισπανικές αρχές την επιστροφή των εξόδων τα οποία υπολογίζονται κατ'αποκοπή σε συνάρτηση με τον αριθμό των σελίδων που έχει μεταφραστεί από αυτές, σύμφωνα με τη διαδικασία που προβλέπεται στον παρόντα διακανονισμό.
 Τελική διάταξη
 Ο παρών διακανονισμός αρχίζει να ισχύει από τη στιγμή που η ισπανική κυβέρνηση γνωστοποιεί στη Γενική Γραμματεία της Επιτροπής τα όργανα που έχει ορίσει η ισπανική νομοθεσία ως όργανα αρμόδια για τη σύνταξη των μεταφράσεων που αναφέρονται στην πρώτη ρήτρα.
 Βρυξέλλες, 21 Δεκεμβρίου 2005
 Η Επιτροπή των Ευρωπαϊκών Κοινοτήτων και το Βασίλειο


text:
 30.10.2008
 EL EN
 Επίσημη Εφημερίδα της Ευρωπαϊκής Ένωσης
 L 289/3
 ΣΥΜΦΩΝΊΑ ΟΙΚΟΝΟΜΙΚΉΣ ΕΤΑΙΡΙΚΉΣ ΣΧΈΣΗΣ
 μεταξύ των κρατών CARIFORUM, αφενός, και της Ευρωπαϊκής Κοινότητας και των κρατών μελών της, αφετέρου
 Η ΑΝΤΙΓΚΟΥΑ ΚΑΙ ΜΠΑΡΜΠΟΥΝΤΑ,
 Η ΚΟΙΝΟΠΟΛΙΤΕΙΑ ΤΩΝ ΜΠΑΧΑΜΑΣ,
 ΤΟ ΜΠΑΡΜΠΑΝΤΟΣ,
 ΤΟ ΜΠΕΛΙΖΕ,
 Η ΚΟΙΝΟΠΟΛΙΤΕΙΑ ΤΗΣ ΔΟΜΙΝΙΚΑ,
 Η ΔΟΜΙΝΙΚΑΝΗ ΔΗΜΟΚΡΑΤΙΑ,
 Η ΓΡΕΝΑΔΑ,
 Η ΔΗΜΟΚΡΑΤΙΑ ΤΗΣ ΓΟΥΙΑΝΑΣ,
 Η ΔΗΜΟΚΡΑΤΙΑ ΤΗΣ ΑΪΤΗΣ,
 Η ΤΖΑΜΑΪΚΑ,
 Ο ΑΓΙΟΣ ΧΡΙΣΤΟΦΟΡΟΣ ΚΑΙ ΝΕΒΙΣ,
 Η ΑΓΙΑ ΛΟΥΚΙΑ,
 Ο ΑΓΙΟΣ ΒΙΚΕΝΤΙΟΣ ΚΑΙ ΓΡΕΝΑΔΙΝΕΣ,
 Η ΔΗΜΟΚΡΑΤΙΑ ΤΟΥ ΣΟΥΡΙΝΑΜ,
 Η ΔΗΜΟΚΡΑΤΙΑ ΤΟΥ ΤΡΙΝΙΔΑΔ ΚΑΙ ΤΟΜΠΑΓΚΟ,
 εφεξής αποκαλούμενα «τα κράτη CARIFORUM»,
 αφενός, και
 ΤΟ ΒΑΣΙΛΕΙΟ ΤΟΥ ΒΕΛΓΙΟΥ,
 Η ΔΗΜΟΚΡΑΤΙΑ ΤΗΣ ΒΟΥΛΓΑΡΙΑΣ,
 Η ΤΣΕΧΙΚΗ ΔΗΜΟΚΡΑΤΙΑ,
 ΤΟ ΒΑΣΙΛΕΙΟ ΤΗΣ ΔΑΝΙΑΣ,
 Η ΟΜΟΣΠΟΝΔΙΑΚΗ ΔΗΜΟΚΡΑΤΙΑ ΤΗΣ ΓΕΡΜΑΝΙΑΣ,
 Η ΔΗΜΟΚΡΑΤΙΑ ΤΗΣ ΕΣΘΟΝΙΑΣ,
 Η ΙΡΛΑΝΔΙΑ,
 Η ΕΛΛΗΝΙΚΗ ΔΗΜΟΚΡΑΤΙΑ,
 ΤΟ ΒΑΣΙΛΕΙΟ ΤΗΣ ΙΣΠΑΝΙΑΣ,
 Η ΓΑΛΛΙΚΗ ΔΗΜΟΚΡΑΤΙΑ,
 Η ΙΤΑΛΙΚΗ ΔΗΜΟΚΡΑΤΙΑ,
 Η ΚΥΠΡΙΑΚΗ ΔΗΜΟΚΡΑΤΙΑ,
 Η ΔΗΜΟΚΡΑΤΙΑ ΤΗΣ ΛΕΤΤΟΝΙΑΣ,
 Η ΔΗΜΟΚΡΑΤΙΑ ΤΗΣ ΛΙΘΟΥΑΝΙΑΣ,
 ΤΟ ΜΕΓΑΛΟ ΔΟΥΚΑΤΟ ΤΟΥ ΛΟΥΞΕΜΒΟΥΡΓΟΥ,
 Η ΔΗΜΟΚΡΑΤΙΑ ΤΗΣ ΟΥΓΓΑΡΙΑΣ,
 Η ΜΑΛΤΑ,
 ΤΟ ΒΑΣΙΛΕΙΟ ΤΩΝ ΚΑΤΩ ΧΩΡΩΝ,
 Η ΔΗΜΟΚΡΑΤΙΑ ΤΗΣ ΑΥΣΤΡΙΑΣ,
 Η ΔΗΜΟΚΡΑΤΙΑ ΤΗΣ ΠΟΛΩΝΙΑΣ,
 Η ΠΟΡΤΟΓΑΛΙΚΗ ΔΗΜΟΚΡΑΤΙΑ,
 Η ΡΟΥΜΑΝΙΑ,
 Η ΔΗΜΟΚΡΑΤΙΑ ΤΗΣ ΣΛΟΒΕΝΙΑΣ,
 Η ΣΛΟΒΑΚΙΚΗ ΔΗΜΟΚΡΑΤΙΑ,
 Η ΔΗΜΟΚΡΑΤΙΑ ΤΗΣ ΦΙΝΛΑΝΔΙΑΣ,
 ΤΟ ΒΑΣΙΛΕΙΟ ΤΗΣ ΣΟΥΗΔΙΑΣ,
 ΤΟ ΗΝΩΜΕΝΟ ΒΑΣΙΛΕΙΟ ΤΗΣ ΜΕΓΑΛΗΣ ΒΡΕΤΑΝΙΑΣ ΚΑΙ ΒΟΡΕΙΟΥ ΙΡΛΑΝΔΙΑΣ,
 συμβαλλόμενα μέρη της Συνθήκης περί ιδρύσεως της Ευρωπαϊκής Κοινότητας και της Συνθήκης για την Ευρωπαϊκή Ένωση, εφεξής αποκαλούμενα «τα κράτη μέλη της Ευρωπαϊκής Ένωσης»,
 και
 Η ΕΥΡΩΠΑΪΚΗ ΚΟΙΝΟΤΗΤΑ,
 αφετέρου
 ΕΧΟΝΤΑΣ ΥΠΟΨΗ ΤΗΝ αναθεωρημένη Συνθήκη της Chaguaramas για την ίδρυση της Κοινότητας της Καραϊβικής, συμπεριλαμβανομένης της ενιαίας αγοράς και οικονομίας CARICOM, τη Συνθήκη της Basseterre για την ίδρυση του Οργανισμού Κρατών της Ανατολικής Καραϊβικής και τη Συμφωνία για την ίδρυση χώρου ελεύθερων συναλλαγών μεταξύ της Κοινότητας της Καραϊβικής και της Δομινικανής Δημοκρατίας, αφενός, και τη Συνθήκη περί ιδρύσεως της Ευρωπαϊκής Κοινότητας, αφετέρου·
 ΕΧΟΝΤΑΣ ΥΠΟΨΗ ΤΗ Συμφωνία εταιρικής σχέσης μεταξύ των μελών της ομάδας των κρατών της Αφρικής, της Καραϊβικής και του Ειρηνικού και της Ευρωπαϊκής Κοινότητας και των κρατών μελών της, η οποία υπογράφηκε στο Κοτονού στις 23 Ιουνίου 2000 και αναθεωρήθηκε στις 25 Ιουνίου 2005, εφεξής η αποκαλούμενη «η Συμφωνία του Κοτονού»·
 ΕΠΙΒΕΒΑΙΩΝΟΝΤΑΣ τη δέσμευσή τους για τον σεβασμό των ανθρωπίνων δικαιωμάτων, των δημοκρατικών αρχών και του κράτους δικαίου, που αποτελούν τα ουσιώδη στοιχεία της Συμφωνίας του Κοτονού και την ορθή διακυβέρνηση, που αποτελεί το θεμελιώδες στοιχείο της Συμφωνίας του Κοτονού·
 ΕΞΕΤΑΖΟΝΤΑΣ την ανάγκη να προωθήσουν και να επιταχύνουν την οικονομική, πολιτιστική και κοινωνική ανάπτυξη των κρατών CARIFORUM, με σκοπό να συμβάλλουν στην ειρήνη και στην ασφάλεια και να προάγουν το σταθερό και δημοκρατικό πολιτικό περιβάλλον·
 ΕΞΕΤΑΖΟΝΤΑΣ τη σημασία που αποδίδουν στους διεθνώς συμφωνημένους αναπτυξιακούς στόχους και στους αναπτυξιακούς στόχους της χιλιετίας των Ηνωμένων Εθνών·
 ΕΞΕΤΑΖΟΝΤΑΣ την ανάγκη να προάγουν την οικονομική και κοινωνική πρόοδο για τους λαούς τους με τρόπο συνεπή προς την αειφόρο ανάπτυξη με σεβασμό για τα βασικά εργατικά δικαιώματα σύμφωνα με τις δεσμεύσεις που έχουν αναλάβει στο πλαίσιο της Διεθνούς Οργάνωσης Εργασίας (ΔΟΕ) και προστατεύοντας το περιβάλλον σύμφωνα με τη Δήλωση του Γιοχάνεσμπουργκ του 2002·
 ΕΠΙΒΕΒΑΙΩΝΟΝΤΑΣ τη δέσμευσή τους να εργασθούν από κοινού για την επίτευξη των στόχων της Συμφωνίας του Κοτονού,


text:
συμπεριλαμβανομένων της εξάλειψης της φτώχειας, της αειφόρου ανάπτυξης και της βαθμιαίας ενσωμάτωσης των κρατών της Αφρικής, της Καραϊβικής και του Ειρηνικού (ΑΚΕ) στην παγκόσμια οικονομία·
 ΕΠΙΘΥΜΩΝΤΑΣ να διευκολύνουν την εφαρμογή του αναπτυξιακού οράματος CARICOM·
 ΕΞΕΤΑΖΟΝΤΑΣ τη δέσμευσή τους στις αρχές και τους κανόνες που διέπουν το διεθνές εμπόριο, ιδίως τις αρχές και τους κανόνες που περιλαμβάνονται στη Συμφωνία για την ίδρυση του Παγκόσμιου Οργανισμού Εμπορίου (ΠΟΕ)·
 ΕΞΕΤΑΖΟΝΤΑΣ τη διαφορά των επιπέδων οικονομικής και κοινωνικής ανάπτυξης που υφίσταται μεταξύ των κρατών CARIFORUM και της Ευρωπαϊκής Κοινότητας και των κρατών μελών της·
 ΕΞΕΤΑΖΟΝΤΑΣ τη σημασία των υφιστάμενων παραδοσιακών δεσμών και, κυρίως, τους στενούς ιστορικούς, πολιτικούς και οικονομικούς δεσμούς μεταξύ τους·
 ΕΞΕΤΑΖΟΝΤΑΣ ότι επιθυμούν να ενισχύσουν τους δεσμούς αυτούς και να δημιουργήσουν μόνιμες σχέσεις βάσει εταιρικής σχέσης και αμοιβαίων δικαιωμάτων και υποχρεώσεων, που υποστηρίζονται από τακτικό διάλογο με σκοπό τη βελτίωση της αμοιβαίας γνώσης και κατανόησης·
 ΕΠΙΘΥΜΩΝΤΑΣ να ενισχύσουν το πλαίσιο των οικονομικών και εμπορικών σχέσεων μεταξύ τους, μέσω της θέσπισης μιας συμφωνίας οικονομικής εταιρικής σχέσης, η οποία μπορεί να χρησιμεύσει ως μέσο για την ανάπτυξη των κρατών CARIFORUM·
 ΕΠΙΘΥΜΩΝΤΑΣ να ενισχύσουν την οικονομική τους σχέση, και ιδίως τις ροές συναλλαγών και επενδύσεων, αξιοποιώντας και βελτιώνοντας το τρέχον επίπεδο προτιμησιακής πρόσβασης στην αγορά στην Ευρωπαϊκή Κοινότητα για τα κράτη CARIFORUM·
 ΕΠΙΒΕΒΑΙΩΝΟΝΤΑΣ τη δέσμευσή τους να υποστηρίξουν τη διαδικασία περιφερειακής ολοκλήρωσης των κρατών CARIFORUM, και, ιδίως, να ενισχύσουν την περιφερειακή οικονομική ολοκλήρωση ως βασικό μέσο για τη διευκόλυνση της ενσωμάτωσής τους στην παγκόσμια οικονομία και για να τα βοηθήσουν να αντιμετωπίσουν τις προκλήσεις της παγκοσμιοποίησης, καθώς και να επιτύχουν την οικονομική μεγέθυνση και την κοινωνική πρόοδο που είναι συμβατές με την αειφόρο ανάπτυξη στην οποία στοχεύουν·
 ΕΧΟΝΤΑΣ ΕΠΙΓΝΩΣΗ ότι απαιτούνται η οικοδόμηση ικανοτήτων και η αντιμετώπιση των περιορισμών προμήθειας στα κράτη CARIFORUM ώστε να αξιοποιήσουν πλήρως τις αυξημένες εμπορικές ευκαιρίες και να μεγιστοποιήσουν τα οφέλη των εμπορικών μεταρρυθμίσεων και ΕΠΙΒΕΒΑΙΩΝΟΝΤΑΣ τον ουσιώδη ρόλο τον οποίο μπορεί να διαδραματίσει η αναπτυξιακή βοήθεια, συμπεριλαμβανομένης της βοήθειας που συνδέεται με το εμπόριο, όσον αφορά την υποστήριξη των κρατών CARIFORUM, ώστε να εφαρμόσουν και να αξιοποιήσουν την παρούσα συμφωνία·
 ΥΠΕΝΘΥΜΙΖΟΝΤΑΣ ότι η Ευρωπαϊκή Ένωση (ΕΕ) δεσμεύεται για την κλιμάκωση της αναπτυξιακής βοήθειας, συμπεριλαμβανομένης της βοήθειας για εμπόριο, και για την εξασφάλιση ότι ένα σημαντικό μερίδιο των αναλήψεων υποχρεώσεων της Ευρωπαϊκής Κοινότητας και των κρατών μελών της ΕΕ διοχετεύεται στις χώρες ΑΚΕ·
 ΑΠΟΦΑΣΙΣΜΕΝΑ να εξασφαλίσουν ότι η αναπτυξιακή συνεργασία της Ευρωπαϊκής Κοινότητας για την περιφερειακή οικονομική συνεργασία και ολοκλήρωση, κατά τα προβλεπόμενα στη Συμφωνία του Κοτονού, πραγματοποιείται έτσι ώστε να μεγιστοποιηθούν τα αναμενόμενα οφέλη της παρούσας συμφωνίας·
 ΔΕΣΜΕΥΟΜΕΝΑ να συνεργασθούν, σύμφωνα με τη Δήλωση του Παρισιού για την αποτελεσματικότητα της βοήθειας, την ευρωπαϊκή κοινή αντίληψη για την ανάπτυξη και την εταιρική σχέση της ΕΕ και των χωρών της Καραϊβικής για οικονομική μεγέθυνση, σταθερότητα και ανάπτυξη ώστε να διευκολυνθεί η συμβολή των κρατών μελών της ΕΕ και η συμμετοχή άλλων δωρητών όσον αφορά την υποστήριξη των προσπαθειών των κρατών CARIFORUM να επιτύχουν τους στόχους της παρούσας συμφωνίας·
 ΠΕΠΕΙΣΜΕΝΑ ότι η συμφωνία οικονομικής εταιρικής σχέσης θα δημιουργήσει ένα νέο και ευνοϊκότερο


text:
κλίμα για τις σχέσεις τους στους τομείς του εμπορίου και των επενδύσεων και θα δημιουργήσει νέες δυναμικές ευκαιρίες για οικονομική μεγέθυνση και ανάπτυξη,
 ΣΥΜΦΩΝΗΣΑΝ ΣΤΙΣ ΑΚΟΛΟΥΘΕΣ ΔΙΑΤΑΞΕΙΣ:
 ΜΕΡΟΣ I
 ΕΜΠΟΡΙΚΗ ΕΤΑΙΡΙΚΗ ΣΧΕΣΗ ΓΙΑ ΤΗΝ ΑΕΙΦΟΡΟ ΑΝΑΠΤΥΞΗ
 Άρθρο 1
 Στόχοι
 Οι στόχοι της παρούσας συμφωνίας είναι:
 α)
 η συμβολή στη μείωση και, μακροπρόθεσμα, στην εξάλειψη της φτώχειας μέσω της θέσπισης μιας εμπορικής εταιρικής σχέσης σύμφωνης με τον στόχο της αειφόρου ανάπτυξης, τους αναπτυξιακούς στόχους της χιλιετίας και τη Συμφωνία του Κοτονού·
 β)
 η προώθηση της περιφερειακής ολοκλήρωσης, της οικονομικής συνεργασίας και της χρηστής διακυβέρνησης, δημιουργώντας και εφαρμόζοντας ούτως ένα αποτελεσματικό, προβλέψιμο και διαφανές ρυθμιστικό πλαίσιο εμπορίου και επενδύσεων μεταξύ των μερών και στην περιοχή CARIFORUM·
 γ)
 η προαγωγή της βαθμιαίας ενσωμάτωσης των κρατών CARIFORUM στην παγκόσμια οικονομία, σύμφωνα με τις πολιτικές επιλογές και τις αναπτυξιακές προτεραιότητές τους·
 δ)
 η βελτίωση της ικανότητας των κρατών CARIFORUM όσον αφορά την πολιτική για το εμπόριο και τα ζητήματα που συνδέονται με το εμπόριο·
 ε)
 η υποστήριξη των συνθηκών για την αύξηση των επενδύσεων και της ιδιωτικής πρωτοβουλίας, καθώς και η ενίσχυση της ικανότητας παροχής, της ανταγωνιστικότητας και της οικονομικής μεγέθυνσης στην περιοχή CARIFORUM·
 στ)
 η ενίσχυση των υφιστάμενων σχέσεων μεταξύ των μερών με βάση την αλληλεγγύη και το αμοιβαίο συμφέρον. Για τον σκοπό αυτό, λαμβάνοντας υπόψη τα αντίστοιχα επίπεδα ανάπτυξής τους και σύμφωνα με τις υποχρεώσεις του ΠΟΕ, η συμφωνία ενισχύει τις εμπορικές και οικονομικές σχέσεις, υποστηρίζει μια νέα εμπορική δυναμική μεταξύ των μερών μέσω της προοδευτικής, ασύμμετρης απελευθέρωσης του εμπορίου μεταξύ τους και ενισχύει, διευρύνει και εμβαθύνει τη συνεργασία σε όλους τους τομείς τους σχετικούς με το εμπόριο και τις επενδύσεις.
 Άρθρο 2
 Αρχές
 1. Η παρούσα συμφωνία βασίζεται στις θεμελιώδεις αρχές καθώς και στα ουσιώδη και θεμελιώδη στοιχεία της Συμφωνίας του Κοτονού, όπως παρατίθενται στα άρθρα 2 και 9, αντίστοιχα, της Συμφωνίας του Κοτονού. Η παρούσα συμφωνία αξιοποιεί τις διατάξεις της Συμφωνίας του Κοτονού και των προηγούμενων συμφωνιών εταιρικής σχέσης ΑΚΕ-ΕΚ στον τομέα της περιφερειακής συνεργασίας και ολοκλήρωσης, καθώς και στον τομέα της οικονομικής και εμπορικής συνεργασίας.
 2. Τα μέρη συμφωνούν ότι η Συμφωνία του Κοτονού και η παρούσα συμφωνία εφαρμόζονται κατά συμπληρωματικό και αλληλοενισχυόμενο τρόπο.
 Άρθρο 3
 Αειφόρος ανάπτυξη
 1. Τα μέρη επανεπιβεβαιώνουν ότι ο στόχος της αειφόρου ανάπτυξης πρέπει να εφαρμοσθεί και να ενσωματωθεί σε κάθε επίπεδο της οικονομικής εταιρικής σχέσης τους, προς εκπλήρωση των κυρίαρχων δεσμεύσεων που καθορίζονται στα άρθρα 1, 2 και 9 της Συμφωνίας του Κοτονού και ειδικότερα της γενικής δέσμευσης για τη μείωση και, μακροπρόθεσμα, την εξάλειψη της φτώχειας κατά τρόπο που να είναι σύμφωνος με τους στόχους της αειφόρου ανάπτυξης.
 2. Τα μέρη συμφωνούν ότι ο στόχος αυτός εφαρμόζεται στην περίπτωση της παρούσας συμφωνίας οικονομικής εταιρικής σχέσης ως δέσμευση ότι:
 α)
 η εφαρμογή της παρούσας συμφωνίας λαμβάνει πλήρως υπόψη με τον καλύτερο τρόπο το ανθρώπινο, πολιτιστικό, οικονομικό, κοινωνικό, υγειονομικό και περιβαλλοντικό συμφέρον των αντίστοιχων πληθυσμών τους και των μελλοντικών γενεών·
 β)
 οι μέθοδοι λήψης αποφάσεων λαμβάνουν υπόψη τις θεμελιώδεις αρχές της ιδιοκτησίας, της συμμετοχής και του διαλόγου.
 3. Κατά συνέπεια, τα μέρη συμφωνούν να συνεργασθούν


text:
για την υλοποίηση της αειφόρου ανάπτυξης που επικεντρώνεται στον άνθρωπο, ο οποίος είναι ο κύριος αποδέκτης των ωφελημάτων της ανάπτυξης.
 Άρθρο 4
 Περιφερειακή ολοκλήρωση
 1. Τα μέρη αναγνωρίζουν ότι η περιφερειακή ολοκλήρωση αποτελεί αναπόσπαστο στοιχείο της εταιρικής σχέσης τους, καθώς και ισχυρό μέσο για την επίτευξη των στόχων της παρούσας συμφωνίας.
 2. Τα μέρη αναγνωρίζουν και επανεπιβεβαιώνουν τη σημασία της περιφερειακής ολοκλήρωσης μεταξύ των κρατών CARIFORUM ως μηχανισμού για τη διευκόλυνση των εν λόγω χωρών να επιτύχουν μεγαλύτερες οικονομικές ευκαιρίες και ενισχυμένη πολιτική σταθερότητα και να ενισχύσουν την αποτελεσματική ενσωμάτωσή τους στην παγκόσμια οικονομία.
 3. Τα μέρη αναγνωρίζουν τις προσπάθειες των κρατών CARIFORUM να ενισχύσουν την περιφερειακή και υποπεριφερειακή ολοκλήρωση μεταξύ τους μέσω της αναθεωρημένης Συνθήκης της Chaguaramas για την ίδρυση της Κοινότητας της Καραϊβικής, συμπεριλαμβανομένης της ενιαίας αγοράς και οικονομίας CARICOM, της Συνθήκης της Basseterre για την ίδρυση του Οργανισμού Κρατών της Ανατολικής Καραϊβικής και της Συμφωνίας για την ίδρυση ζώνης ελευθέρων συναλλαγών μεταξύ της Κοινότητας της Καραϊβικής και της Δομινικανής Δημοκρατίας.
 4. Τα μέρη αναγνωρίζουν επιπλέον ότι, με την επιφύλαξη των δεσμεύσεων που ελήφθησαν με την παρούσα συμφωνία, ο ρυθμός και το περιεχόμενο της περιφερειακής ολοκλήρωσης αποτελούν ζητήματα που θα καθορισθούν αποκλειστικά από τα κράτη CARIFORUM κατά την άσκηση των εξουσιών τους και υπό το πρίσμα των τρεχουσών και μελλοντικών πολιτικών φιλοδοξιών τους.
 5. Τα μέρη συμφωνούν ότι η εταιρική σχέση τους αναπτύσσει περαιτέρω και στοχεύει στην εμβάθυνση της περιφερειακής ολοκλήρωσης και αναλαμβάνουν να συνεργασθούν για την περαιτέρω ανάπτυξή της, λαμβάνοντας υπόψη τα επίπεδα ανάπτυξης των μερών, τις ανάγκες, τη γεωγραφική πραγματικότητά τους και τη στρατηγική τους για την αειφόρο ανάπτυξη, καθώς και τις προτεραιότητες που τα κράτη CARIFORUM έχουν καθορίσει για αυτά τα ίδια και τις υποχρεώσεις που περιλαμβάνονται στις υφιστάμενες συμφωνίες περιφερειακής ολοκλήρωσης που προσδιορίζονται στην παράγραφο 3.
 6. Τα μέρη δεσμεύονται να συνεργασθούν για να διευκολύνουν την εφαρμογή της παρούσας συμφωνίας και να υποστηρίξουν την περιφερειακή ολοκλήρωση των κρατών CARIFORUM.
 Άρθρο 5
 Παρακολούθηση
 Τα μέρη αναλαμβάνουν να παρακολουθούν συνεχώς τη λειτουργία της παρούσας συμφωνίας μέσω των αντίστοιχων συμμετοχικών διαδικασιών και θεσμών τους, καθώς και εκείνων που συστήνονται δυνάμει της παρούσας συμφωνίας, ώστε να εξασφαλίσουν ότι θα υλοποιηθούν οι στόχοι της παρούσας συμφωνίας, ότι η παρούσα συμφωνία εφαρμόζεται κατάλληλα και μεγιστοποιούνται τα οφέλη για άνδρες, γυναίκες, νέους και παιδιά τα οποία απορρέουν από την εταιρική σχέση τους. Τα μέρη προβαίνουν επίσης άμεσα σε εκατέρωθεν διαβουλεύσεις για οποιοδήποτε πρόβλημα ενδέχεται να προκύψει.
 Άρθρο 6
 Συνεργασία στα διεθνή φόρα
 Τα μέρη επιχειρούν να συνεργάζονται στο πλαίσιο όλων των διεθνών φόρα όταν συζητούνται ζητήματα σχετικά με την εν λόγω εταιρική σχέση.
 Άρθρο 7
 Συνεργασία για την ανάπτυξη
 1. Τα μέρη αναγνωρίζουν ότι η αναπτυξιακή συνεργασία αποτελεί ζωτικό στοιχείο της εταιρικής σχέσης τους, καθώς και ουσιώδη παράγοντα για την υλοποίηση των στόχων της παρούσας συμφωνίας, όπως αναφέρεται στο άρθρο 1. Η συνεργασία αυτή μπορεί να λάβει χρηματοοικονομικές και μη χρηματοοικονομικές μορφές.
 2. Η αναπτυξιακή συνεργασία για την περιφερειακή οικονομική συνεργασία και ολοκλήρωση, όπως προβλέπεται στη Συμφωνία του Κοτονού, πραγματοποιείται έτσι ώστε να μεγιστοποιήσει τα αναμενόμενα οφέλη της παρούσας συμφωνίας. Τομείς


text:
της συνεργασίας και της τεχνικής βοήθειας καθορίζονται, εφόσον κρίνεται σκόπιμο, στα επιμέρους κεφάλαια της παρούσας συμφωνίας. Η συνεργασία εφαρμόζεται σύμφωνα με τις λεπτομέρειες που προβλέπονται στο παρόν άρθρο, τελεί υπό συνεχή επανεξέταση και αναθεωρείται, εφόσον κρίνεται αναγκαίο, σύμφωνα με τις διατάξεις του άρθρου 246 της παρούσας συμφωνίας.
 3. Η χρηματοδότηση της Ευρωπαϊκής Κοινότητας σχετικά με τη συνεργασία για την ανάπτυξη μεταξύ CARIFORUM και Ευρωπαϊκής Κοινότητας, η οποία υποστηρίζει την εφαρμογή της παρούσας συμφωνίας, πραγματοποιείται στο πλαίσιο των κανόνων και των σχετικών διαδικασιών που προβλέπονται από τη Συμφωνία του Κοτονού, ιδίως των διαδικασιών προγραμματισμού του Ευρωπαϊκού Ταμείου Ανάπτυξης (ΕΤΑ), και στο πλαίσιο των σχετικών μέτρων που χρηματοδοτούνται από τον γενικό προϋπολογισμό της Ευρωπαϊκής Ένωσης. Στο πλαίσιο αυτό, η υποστήριξη της εφαρμογής της παρούσας συμφωνίας αποτελεί μία από τις προτεραιότητες.
 4. Ανάλογα με τους αντίστοιχους ρόλους και αρμοδιότητές τους, η Ευρωπαϊκή Κοινότητα και τα υπογράφοντα κράτη CARIFORUM λαμβάνουν όλα τα αναγκαία μέτρα για να εξασφαλίσουν την αποτελεσματική κινητοποίηση, παροχή και χρησιμοποίηση πόρων που στοχεύουν στη διευκόλυνση των δραστηριοτήτων αναπτυξιακής συνεργασίας, οι οποίες προβλέπονται στην παρούσα συμφωνία.
 5. Τα κράτη μέλη της Ευρωπαϊκής Ένωσης αναλαμβάνουν συλλογικά να υποστηρίξουν, μέσω των αντίστοιχων πολιτικών και μέσων τους για την ανάπτυξη, τις δραστηριότητες της αναπτυξιακής συνεργασίας για την περιφερειακή οικονομική συνεργασία και ολοκλήρωση και για την εφαρμογή της παρούσας συμφωνίας στα κράτη CARIFORUM και σε περιφερειακό επίπεδο, σύμφωνα με τις αρχές της συμπληρωματικότητας και της αποτελεσματικότητας της βοήθειας.
 6. Τα μέρη συνεργάζονται για να διευκολύνουν τη συμμετοχή άλλων δωρητών που επιθυμούν να υποστηρίξουν τις δραστηριότητες συνεργασίας που αναφέρονται στην παράγραφο 5 και τις προσπάθειες των κρατών CARIFORUM για την επίτευξη των στόχων της παρούσας συμφωνίας.
 Άρθρο 8
 Προτεραιότητες συνεργασίας
 1. Η αναπτυξιακή συνεργασία, όπως προβλέπεται στο άρθρο 7, επικεντρώνεται πρωταρχικά στους ακόλουθους τομείς, όπως διαρθρώνονται περαιτέρω στα επιμέρους κεφάλαια της παρούσας συμφωνίας:
 i)
 παροχή τεχνικής ενίσχυσης για την οικοδόμηση ανθρώπινων, νομικών και θεσμικών ικανοτήτων στα κράτη CARIFORUM, έτσι ώστε να διευκολυνθεί η ικανότητά τους να συμμορφώνονται με τις δεσμεύσεις που περιλαμβάνονται στην παρούσα συμφωνία·
 ii)
 παροχή ενίσχυσης για την οικοδόμηση ικανοτήτων και θεσμών για τη φορολογική μεταρρύθμιση, ώστε να ενισχυθεί η φορολογική διοίκηση και να βελτιωθεί η συλλογή φορολογικών εσόδων με σκοπό τη μετατόπιση της εξάρτησης από δασμούς και άλλους φόρους και επιβαρύνσεις σε άλλες μορφές έμμεσης φορολογίας·
 iii)
 παροχή μέσων υποστήριξης που στοχεύουν στην προαγωγή του ιδιωτικού τομέα και την ανάπτυξη επιχειρήσεων, ιδίως μικρών οικονομικών φορέων, και στην ενίσχυση της διεθνούς ανταγωνιστικότητας των εταιρειών CARIFORUM και τη διαφοροποίηση των οικονομιών CARIFORUM·
 iv)
 διαφοροποίηση των εξαγωγών αγαθών και υπηρεσιών CARIFORUM μέσω νέων επενδύσεων και της ανάπτυξης νέων κλάδων·
 v)
 ενίσχυση των τεχνολογικών και ερευνητικών ικανοτήτων των κρατών CARIFORUM, έτσι ώστε να διευκολυνθεί η ανάπτυξη και η συμμόρφωση με διεθνώς αναγνωρισμένα υγειονομικά και φυτοϋγειονομικά μέτρα και τεχνικά πρότυπα και διεθνώς αναγνωρισμένα εργασιακά και περιβαλλοντικά πρότυπα·
 vi)
 ανάπτυξη συστημάτων καινοτομίας CARIFORUM, συμπεριλαμβανομένης της ανάπτυξης τεχνολογικής ικανότητας·
 vii)
 υποστήριξη για την ανάπτυξη υποδομών στα κράτη CARIFORUM που είναι αναγκαίες για τη διεξαγωγή του εμπορίου.
 2. Οι προτεραιότητες της αναπτυξιακής συνεργασίας, όπως περιγράφονται λεπτομερώς στην παράγραφο 1 και καθορίζονται περαιτέρω


text:
στα επιμέρους κεφάλαια της παρούσας συμφωνίας, εφαρμόζονται σύμφωνα με τις λεπτομερείς διατάξεις που προβλέπονται στο άρθρο 7.
 3. Τα μέρη συμφωνούν σχετικά με τα οφέλη ενός ταμείου περιφερειακής ανάπτυξης, αντιπροσωπευτικού των συμφερόντων όλων των κρατών CARIFORUM, για την κινητοποίηση και τη διοχέτευση των αναπτυξιακών πόρων που συνδέονται με τη συμφωνία οικονομικής εταιρικής σχέσης από το ΕΤΑ και άλλους πιθανούς δωρητές. Στο πλαίσιο αυτό, τα κράτη CARIFORUM καταβάλλουν προσπάθεια να συστήσουν το εν λόγω ταμείο εντός δύο ετών από την ημερομηνία υπογραφής της παρούσας συμφωνίας.
 ΜΕΡΟΣ II
 ΕΜΠΟΡΙΟ ΚΑΙ ΘΕΜΑΤΑ ΣΧΕΤΙΚΑ ΜΕ ΤΟ ΕΜΠΟΡΙΟ
 ΤΙΤΛΟΣ I
 ΕΜΠΟΡΕΥΜΑΤΙΚΕΣ ΣΥΝΑΛΛΑΓΕΣ
 ΚΕΦΑΛΑΙΟ 1
 Τελωνειακοί δασμοί
 Άρθρο 9
 Πεδίο εφαρμογής
 Οι διατάξεις του παρόντος κεφαλαίου εφαρμόζονται σε όλα τα εμπορεύματα, καταγωγής μέρους ΕΚ και κάθε κράτους CARIFORUM (1).
 Άρθρο 10
 Κανόνες καταγωγής
 Για τους σκοπούς του παρόντος κεφαλαίου, ο όρος «καταγόμενο» ή «καταγωγής» σημαίνει τους κανόνες καταγωγής που εκτίθενται στο πρωτόκολλο I. Εντός των πρώτων πέντε ετών από την έναρξη ισχύος της παρούσας συμφωνίας, τα μέρη επανεξετάζουν τις διατάξεις του πρωτοκόλλου Ι, με σκοπό την περαιτέρω απλοποίηση των εννοιών και των μεθόδων που χρησιμοποιούνται για τον καθορισμό της καταγωγής υπό το πρίσμα των αναπτυξιακών αναγκών των κρατών CARIFORUM. Στην επανεξέταση αυτή, τα μέρη λαμβάνουν υπόψη την ανάπτυξη των τεχνολογιών, τις παραγωγικές διαδικασίες και όλους τους υπόλοιπους παράγοντες που ενδέχεται να απαιτούν τροποποιήσεις των διατάξεων του πρωτοκόλλου Ι. Κάθε τέτοια τροποποίηση πραγματοποιείται με απόφαση του κοινού συμβουλίου CARIFORUM-ΕΚ.
 Άρθρο 11
 Δασμοί
 Ως δασμοί νοούνται οι δασμοί ή άλλες επιβαρύνσεις, συμπεριλαμβανομένων όλων των μορφών πρόσθετων τελών ή επιβαρύνσεων, που επιβάλλονται κατά την εισαγωγή ή εξαγωγή εμπορευμάτων, με εξαίρεση:
 α)
 εσωτερικούς φόρους ή άλλες εσωτερικές επιβαρύνσεις που επιβάλλονται σύμφωνα με το άρθρο 27·
 β)
 μέτρα αντιντάμπινγκ, αντιστάθμισης ή διασφάλισης που εφαρμόζονται σύμφωνα με το κεφάλαιο 2 του παρόντος τίτλου·
 γ)
 τέλη ή άλλες επιβαρύνσεις που επιβάλλονται σύμφωνα με το άρθρο 13.
 Άρθρο 12
 Κατάταξη εμπορευμάτων
 Η κατάταξη των εμπορευμάτων που καλύπτονται από την παρούσα συμφωνία είναι αυτή που ορίζεται στο εναρμονισμένο σύστημα περιγραφής και κωδικοποίησης των εμπορευμάτων («ΕΣ») σύμφωνα με τους εφαρμοστέους κανόνες κατάταξης. Η ειδική επιτροπή για την τελωνειακή συνεργασία και τη διευκόλυνση των συναλλαγών, όπως προβλέπεται δυνάμει του άρθρου 36, αντιμετωπίζει κάθε ζήτημα που συνδέεται με την κατάταξη των εμπορευμάτων και που προκύπτει κατά τη λειτουργία της παρούσας συμφωνίας.
 Άρθρο 13
 Τέλη και άλλες επιβαρύνσεις
 Τα τέλη και οι άλλες επιβαρύνσεις που αναφέρονται στο άρθρο 11 περιορίζονται στο κατά προσέγγιση κόστος των παρεχόμενων υπηρεσιών και δεν αποτελούν έμμεση προστασία των εθνικών προϊόντων ή επιβάρυνση των εισαγωγών ή εξαγωγών για φορολογικούς σκοπούς. Δεν υπερβαίνουν την πραγματική αξία της παρεχόμενης υπηρεσίας. Δεν επιβάλλονται τέλη και επιβαρύνσεις σε προξενικές υπηρεσίες.
 Άρθρο 14
 Εξάλειψη των δασμών στις εξαγωγές
 1. Οι δασμοί στις εξαγωγές δεν εφαρμόζονται σε εμπορεύματα, καταγωγής των κρατών CARIFORUM, και εισαγόμενα στο μέρος ΕΚ και αντιστρόφως.
 2. Παρά την παράγραφο 1, τα υπογράφοντα κράτη CARIFORUM που περιλαμβάνονται στο παράρτημα Ι καταργούν τους δασμούς στις εξαγωγές που καθορίζονται στο εν λόγω παράρτημα ενός τριών ετών από την υπογραφή της παρούσας συμφωνίας.
 Άρθρο 15
 Δασμοί στις εισαγωγές προϊόντων καταγωγής κρατών


text:
CARIFORUM
 Τα προϊόντα, καταγωγής κρατών CARIFORUM, εισάγονται στο μέρος ΕΚ χωρίς δασμούς, εκτός από τα προϊόντα που αναφέρονται και υπό τους όρους που προσδιορίζονται στο παράρτημα ΙΙ.
 Άρθρο 16
 Δασμοί σε εισαγωγές προϊόντων, καταγωγής μέρους ΕΚ
 1. Τα προϊόντα, καταγωγής μέρους ΕΚ, κατά την εισαγωγή τους στα κράτη CARIFORUM, δεν υπόκεινται σε δασμούς υψηλότερους από εκείνους που καθορίζονται στο παράρτημα ΙΙΙ.
 2. Τα προϊόντα, καταγωγής του μέρους ΕΚ, κατά την εισαγωγή τους στα κράτη CARIFORUM, απαλλάσσονται από όλους τους δασμούς κατά την έννοια του άρθρου 11, εκτός από αυτούς που απαριθμούνται στο παράρτημα ΙΙΙ.
 3. Για περίοδο δέκα ετών μετά την υπογραφή της παρούσας συμφωνίας, τα κράτη CARIFORUM μπορούν να συνεχίσουν να εφαρμόζουν οποιουσδήποτε δασμούς κατά την έννοια του άρθρου 11, εκτός αυτών που απαριθμούνται στο παράρτημα ΙΙΙ, σε οποιοδήποτε εισαγόμενο προϊόν καταγωγής του μέρους ΕΚ, υπό την προϋπόθεση ότι οι δασμοί αυτοί επιβάλλονταν στο εν λόγω προϊόν κατά την ημερομηνία υπογραφής της παρούσας συμφωνίας και ότι οι ίδιοι δασμοί επιβάλλονται στο ομοειδές προϊόν που εισάγεται από όλες τις άλλες χώρες.
 4. Τα υπογράφοντα κράτη CARIFORUM δεν απαιτείται να αρχίσουν σταδιακή εξάλειψη των τελωνειακών δασμών εκτός αυτών που απαριθμούνται στο παράρτημα ΙΙΙ και αναφέρονται στην παράγραφο 2 κατά τα επτά έτη μετά την υπογραφή της παρούσας συμφωνίας. Η εν λόγω διαδικασία συνοδεύεται από την υποστήριξη των αναγκαίων φορολογικών μεταρρυθμίσεων, όπως προβλέπεται στο άρθρο 22.
 5. Με σκοπό την εξασφάλιση διαφάνειας, οι εν λόγω δασμοί κοινοποιούνται στην επιτροπή εμπορίου και ανάπτυξης CARIFORUM-ΕΚ εντός έξι μηνών από την ημερομηνία υπογραφής της παρούσας συμφωνίας. Η κατάργησή τους κοινοποιείται επίσης αμέσως στην επιτροπή εμπορίου και ανάπτυξης CARIFORUM-ΕΚ.
 6. Σε περίπτωση σοβαρών δυσκολιών όσον αφορά τις εισαγωγές ενός δεδομένου προϊόντος, το πρόγραμμα των μειώσεων και των καταργήσεων των δασμών μπορεί να επανεξετασθεί από την επιτροπή εμπορίου και ανάπτυξης CARIFORUM-ΕΚ με κοινή συμφωνία με σκοπό, ενδεχομένως, την τροποποίηση του χρονοδιαγράμματος μείωσης ή εξάλειψης. Οποιαδήποτε τέτοια τροποποίηση δεν οδηγεί στην παράταση των χρονικών διαστημάτων στο πρόγραμμα για το οποίο έχει ζητηθεί επανεξέταση όσον αφορά το εν λόγω προϊόν πέραν μιας ανώτατης μεταβατικής περιόδου για μείωση ή εξάλειψη δασμού για το εν λόγω προϊόν, όπως προβλέπεται στο παράρτημα ΙΙΙ. Εάν η επιτροπή εμπορίου και ανάπτυξης CARIFORUM-ΕΚ δεν έχει λάβει απόφαση εντός τριάντα ημερών από την αίτηση επανεξέτασης του χρονοδιαγράμματος, τα κράτη CARIFORUM μπορούν να αναστείλλουν το χρονοδιάγραμμα προσωρινά για περίοδο η οποία δεν μπορεί να υπερβαίνει το ένα έτος.
 Άρθρο 17
 Τροποποίηση των δασμολογικών υποχρεώσεων
 Λαμβάνοντας υπόψη τις ειδικές αναπτυξιακές ανάγκες της Αντίγκουα και Μπαρμπούντα, του Μπελίζε, της Κοινοπολιτείας της Δομίνικα, της Γρενάδας, της Δημοκρατίας της Γουϊάνας, της Δημοκρατίας της Αϊτής, του Αγίου Χριστόφορου και Νέβις, της Αγίας Λουκίας και του Αγίου Βικεντίου και Γρεναδίνων, τα μέρη μπορούν να αποφασίσουν, στο πλαίσιο της επιτροπής εμπορίου και ανάπτυξης CARIFORUM-ΕΚ, να τροποποιήσουν το επίπεδο των δασμών που ορίζονται στο παράρτημα ΙΙΙ, οι οποίοι μπορούν να εφαρμοσθούν σε ένα προϊόν, καταγωγής του μέρους ΕΚ κατά την εισαγωγή του στα κράτη CARIFORUM. Τα μέρη εξασφαλίζουν ότι οποιαδήποτε τέτοια τροποποίηση δεν έχει ως αποτέλεσμα ασυμβατότητα της παρούσας συμφωνίας με τις απαιτήσεις του άρθρου


text:
XXIV της ΓΔΣΕ 1994. Τα μέρη μπορούν επίσης να αποφασίσουν να τροποποιήσουν ταυτόχρονα τις δασμολογικές υποχρεώσεις που ορίζονται στο παράρτημα ΙΙΙ και αφορούν τα λοιπά προϊόντα που εισάγονται από το μέρος ΕΚ, ανάλογα με την περίπτωση.
 Άρθρο 18
 Κυκλοφορία εμπορευμάτων
 Τα μέρη αναγνωρίζουν τον στόχο της επιβολής δασμών μόνον άπαξ στα εμπορεύματα καταγωγής που εισάγονται στο μέρος ΕΚ ή στα υπογράφοντα κράτη CARIFORUM. Εν αναμονή της καθιέρωσης των αναγκαίων ρυθμίσεων για την επίτευξη του στόχου αυτού, τα κράτη CARIFORUM καταβάλλουν τις βέλτιστες σχετικές προσπάθειές τους. Το μέρος ΕΚ παρέχει την αναγκαία τεχνική βοήθεια για την επίτευξη του στόχου αυτού.
 Άρθρο 19
 Ευνοϊκότερη μεταχείριση βάσει των συμφωνιών ελεύθερων συναλλαγών
 1. Όσον αφορά τα ζητήματα που καλύπτονται από το παρόν κεφάλαιο, το μέρος ΕΚ χορηγεί στα κράτη CARIFORUM οποιαδήποτε ευνοϊκότερη μεταχείριση βάσει του γεγονότος ότι το μέρος ΕΚ καθίσταται μέρος της συμφωνίας ελεύθερων συναλλαγών με τρίτες χώρες μετά την υπογραφή της παρούσας συμφωνίας.
 2. Όσον αφορά τα ζητήματα που καλύπτονται από το παρόν κεφάλαιο, τα κράτη CARIFORUM ή οποιοδήποτε κράτος CARIFORUM χορηγεί στο μέρος ΕΚ οποιαδήποτε ευνοϊκότερη μεταχείριση βάσει του γεγονότος ότι τα κράτη CARIFORUM ή οποιοδήποτε κράτος CARIFORUM καθίστανται μέρη της συμφωνίας ελεύθερων συναλλαγών με οποιαδήποτε σημαντική εμπορική οικονομία μετά την υπογραφή της παρούσας συμφωνίας.
 3. Οι διατάξεις του παρόντος κεφαλαίου δεν θεωρείται ότι υποχρεώνουν το μέρος ΕΚ ή οποιοδήποτε υπογράφον κράτος CARIFORUM να επεκτείνει αμοιβαία οποιαδήποτε προτιμησιακή μεταχείριση που εφαρμόζεται ως αποτέλεσμα του γεγονότος ότι το μέρος ΕΚ ή οποιοδήποτε υπογράφον κράτος CARIFORUM καθίσταται μέρος μιας συμφωνίας ελεύθερων συναλλαγών με τρίτα μέρη κατά την ημερομηνία υπογραφής της παρούσας συμφωνίας.
 4. Για τους σκοπούς του παρόντος άρθρου, ως «σημαντική εμπορική οικονομία» νοείται κάθε ανεπτυγμένη χώρα ή κάθε χώρα ή επικράτεια που αντιπροσωπεύει μερίδιο των παγκόσμιων εμπορικών εξαγωγών άνω του 1 % ετησίως πριν από την έναρξη ισχύος της συμφωνίας ελεύθερων συναλλαγών που αναφέρεται στην παράγραφο 2 ή οποιαδήποτε ομάδα χωρών που δρα μεμονωμένα, συλλογικά ή μέσω συμφωνίας ελεύθερων συναλλαγών που αντιστοιχεί συλλογικά σε μερίδιο των παγκόσμιων εξαγωγών εμπορευμάτων άνω του 1,5 % ετησίως πριν από την έναρξη ισχύος της συμφωνίας ελεύθερων συναλλαγών που αναφέρεται στην παράγραφο 2 (2).
 5. Όταν οποιοδήποτε υπογράφον κράτος CARIFORUM καθίσταται μέρος της συμφωνίας ελεύθερων συναλλαγών με τρίτο μέρος που αναφέρεται στην παράγραφο 2, και μια τέτοια συμφωνία ελεύθερων συναλλαγών προβλέπει ευνοϊκότερη μεταχείριση στο εν λόγω τρίτο μέρος από αυτή που χορηγείται από το υπογράφον κράτος CARIFORUM στο μέρος ΕΚ σύμφωνα με την παρούσα συμφωνία, τα μέρη αρχίζουν διαβουλεύσεις. Τα μέρη μπορούν να αποφασίσουν κατά πόσο το σχετικό υπογράφον κράτος CARIFORUM μπορεί να αρνηθεί την ευνοϊκότερη μεταχείριση που περιλαμβάνεται στη συμφωνία ελεύθερων συναλλαγών με το μέρος ΕΚ. Το κοινό συμβούλιο CARIFORUM-ΕΚ μπορεί να υιοθετήσει τυχόν αναγκαία μέτρα για την προσαρμογή των διατάξεων της παρούσας συμφωνίας.
 Άρθρο 20
 Ειδικές διατάξεις σχετικά με τη διοικητική συνεργασία
 1. Τα μέρη συμφωνούν ότι η διοικητική συνεργασία έχει ζωτική σημασία για την εφαρμογή και τον έλεγχο της προτιμησιακής μεταχείρισης που χορηγείται στο πλαίσιο του παρόντος τίτλου και υπογραμμίζουν τη δέσμευσή τους να καταπολεμούν την ύπαρξη παρατυπιών και απάτης σε τελωνειακά και σχετικά


text:
θέματα.
 2. Όταν ένα μέρος ή ένα υπογράφον κράτος CARIFORUM έχει διαπιστώσει, βάσει αντικειμενικών πληροφοριών, αδυναμία εξασφάλισης διοικητικής συνεργασίας ή/και παρατυπίες ή απάτη, το οικείο μέρος ή υπογράφον κράτος CARIFORUM μπορεί να αναστέλλει προσωρινά τη σχετική προτιμησιακή μεταχείριση του (των) εκάστοτε προϊόντος(-ων) σύμφωνα με το παρόν άρθρο.
 3. Για τους σκοπούς του παρόντος άρθρου, ως «αδυναμία εξασφάλισης διοικητικής συνεργασίας» νοείται, μεταξύ άλλων:
 α)
 η επανειλημμένη αδυναμία τήρησης των υποχρεώσεων για επαλήθευση του χαρακτήρα καταγωγής του (των) εκάστοτε προϊόντος(-ων)·
 β)
 η επανειλημμένη άρνηση ή αδικαιολόγητη καθυστέρηση στη διεξαγωγή και/ή στην κοινοποίηση των αποτελεσμάτων του εκ των υστέρων ελέγχου του πιστοποιητικού καταγωγής·
 γ)
 η επανειλημμένη άρνηση ή αδικαιολόγητη καθυστέρηση στην έγκριση της διενέργειας αποστολών διοικητικής συνεργασίας με σκοπό να επαληθεύεται η γνησιότητα των εγγράφων ή η ακρίβεια των πληροφοριών σχετικά με την παραχώρηση της συγκεκριμένης προτιμησιακής μεταχείρισης.
 Για τους σκοπούς του παρόντος άρθρου, η ανεύρεση παρατυπιών ή απάτης διαπιστώνεται, μεταξύ άλλων, όταν παρατηρείται ραγδαία αύξηση, χωρίς ικανοποιητική εξήγηση, εισαγωγών εμπορευμάτων, η οποία υπερβαίνει το σύνηθες επίπεδο παραγωγικής και εξαγωγικής ικανότητας του άλλου μέρους, και η οποία συνδυάζεται με αντικειμενικές πληροφορίες σχετικά με την ύπαρξη παρατυπιών ή απάτης.
 4. Η εφαρμογή προσωρινής αναστολής υπόκειται στις ακόλουθες προϋποθέσεις:
 α)
 Το μέρος ή το υπογράφον κράτος CARIFORUM που προβαίνει στη διαπίστωση, βάσει αντικειμενικών πληροφοριών, αδυναμίας εξασφάλισης διοικητικής συνεργασίας ή/και παρατυπιών ή απάτης, κοινοποιεί χωρίς αδικαιολόγητη καθυστέρηση, στην επιτροπή εμπορίου και ανάπτυξης CARIFORUM-ΕΚ τις διαπιστώσεις του καθώς και τις αντικειμενικές πληροφορίες και αρχίζει διαβουλεύσεις με την επιτροπή εμπορίου και ανάπτυξης CARIFORUM-ΕΚ με βάση όλες τις σχετικές πληροφορίες και τις αντικειμενικές διαπιστώσεις, με σκοπό την εξεύρεση λύσης αποδεκτής και από τα δύο μέρη.
 β)
 Όταν τα μέρη διεξάγουν διαβουλεύσεις στο πλαίσιο της επιτροπής εμπορίου και ανάπτυξης CARIFORUM-ΕΚ, όπως αναφέρθηκε ανωτέρω, και αποτυγχάνουν να συμφωνήσουν επί μιας αποδεκτής λύσης εντός 3 μηνών από την κοινοποίηση, το ενδιαφερόμενο μέρος ή υπογράφον κράτος CARIFORUM μπορεί να αναστέλλει προσωρινά τη σχετική προτιμησιακή μεταχείριση του (των) συγκεκριμένου(-ων) προϊόντος(-ων). Η προσωρινή αναστολή κοινοποιείται αμέσως στην επιτροπή εμπορίου και ανάπτυξης CARIFORUM-ΕΚ.
 γ)
 Οι προσωρινές αναστολές βάσει του παρόντος άρθρου περιορίζονται στο επίπεδο που είναι αναγκαίο για την προστασία των οικονομικών συμφερόντων του ενδιαφερομένου μέρους ή υπογράφοντος κράτους CARIFORUM. Οι αναστολές αυτές δεν μπορούν να ισχύουν για διάστημα μεγαλύτερο των έξι μηνών με δυνατότητα ανανέωσης. Οι προσωρινές αναστολές κοινοποιούνται αμέσως μετά την έγκρισή τους στην επιτροπή εμπορίου και ανάπτυξης CARIFORUM-ΕΚ. Οι αναστολές αυτές αποτελούν το αντικείμενο τακτικών διαβουλεύσεων στο πλαίσιο της επιτροπής εμπορίου και ανάπτυξης CARIFORUM-ΕΚ, ιδίως με σκοπό την κατάργησή τους, μόλις παύουν να συντρέχουν οι λόγοι εφαρμογής τους.
 5. Ταυτόχρονα με την κοινοποίηση στην επιτροπή εμπορίου και ανάπτυξης CARIFORUM-ΕΚ σύμφωνα με την παράγραφο 4 στοιχείο α) του παρόντος άρθρου, το ενδιαφερόμενο μέρος ή το υπογράφον κράτος CARIFORUM δημοσιεύει ανακοίνωση για τους εισαγωγείς στην επίσημη εφημερίδα του. Η ανακοίνωση αυτή θα πρέπει να αναφέρει ότι, για το συγκεκριμένο προϊόν, έχει διαπιστωθεί, βάσει αντικειμενικών πληροφοριών, αδυναμία εξασφάλισης διοικητικής συνεργασίας ή/και ύπαρξη παρατυπιών ή απάτης.
 Άρθρο 20α
 Σε συνέχεια των προσπαθειών των μερών να ανεύρουν αποδεκτή λύση στα θέματα που αναφέρονται στην παράγραφο 2 του άρθρου


text:
20, το μέρος ή το υπογράφον κράτος CARIFORUM κατά του οποίου κοινοποιήθηκε διαπίστωση στην επιτροπή εμπορίου και ανάπτυξης CARIFORUM-ΕΚ μπορεί επίσης να επιδιώξει προσφυγή σε διαμεσολαβητή, σύμφωνα με τις διατάξεις του άρθρου 205 παράγραφοι 2 έως 5. Η γνώμη του διαμεσολαβητή κοινοποιείται εντός της περιόδου των τριών μηνών που αναφέρεται στο άρθρο 20 παράγραφος 4 στοιχείο β).
 Άρθρο 21
 Επεξεργασία διοικητικών σφαλμάτων
 Στην περίπτωση που οι αρμόδιες αρχές διαπράξουν σφάλμα κατά τη διαχείριση του προτιμησιακού συστήματος εξαγωγών, ιδίως κατά την εφαρμογή των διατάξεων του πρωτοκόλλου 1 και εφόσον το σφάλμα αυτό έχει επιπτώσεις στους εισαγωγικούς δασμούς, το μέρος που υφίσταται τις επιπτώσεις αυτές μπορεί να ζητήσει από την επιτροπή εμπορίου και ανάπτυξης CARIFORUM-ΕΚ να εξετάσει τις δυνατότητες θέσπισης όλων των κατάλληλων μέτρων με σκοπό τη διόρθωση της κατάστασης.
 Άρθρο 22
 Συνεργασία
 1. Τα μέρη αναγνωρίζουν τη σημασία της συνεργασίας ώστε να ενισχυθεί η φορολογική διοίκηση και να βελτιωθεί η συλλογή των φορολογικών εσόδων.
 2. Με την επιφύλαξη των διατάξεων του άρθρου 7, τα μέρη συμφωνούν να συνεργασθούν, μεταξύ άλλων με τη διευκόλυνση της υποστήριξης, στους ακόλουθους τομείς:
 α)
 τεχνική βοήθεια στον τομέα της φορολογικής μεταρρύθμισης με σκοπό τη μετατόπιση της εξάρτησης από το δασμολόγιο και άλλους δασμούς και επιβαρύνσεις σε άλλες μορφές έμμεσης φορολογίας· και
 β)
 οικοδόμηση ικανοτήτων και θεσμών όσον αφορά τα μέτρα που περιγράφονται στο στοιχείο α).
 ΚΕΦΑΛΑΙΟ 2
 Μέσα εμπορικής άμυνας
 Άρθρο 23
 Μέτρα αντιντάμπινγκ και αντισταθμιστικά μέτρα
 1. Με την επιφύλαξη των διατάξεων του παρόντος άρθρου, καμία διάταξη της παρούσας συμφωνίας δεν εμποδίζει το μέρος ΕΚ ή τα υπογράφοντα κράτη CARIFORUM είτε μεμονωμένα είτε συλλογικά, να υιοθετήσουν μέτρα αντιντάμπινγκ ή αντισταθμιστικά μέτρα σύμφωνα με τις σχετικές συμφωνίες του ΠΟΕ. Για τους σκοπούς του παρόντος άρθρου, η καταγωγή καθορίζεται σύμφωνα με τους μη προτιμησιακούς κανόνες καταγωγής των μερών ή των υπογραφόντων κρατών CARIFORUM.
 2. Πριν από την επιβολή οριστικών δασμών αντιντάμπινγκ ή αντισταθμιστικών δασμών όσον αφορά προϊόντα που εισάγονται από τα κράτη CARIFORUM, το μέρος ΕΚ εξετάζει τη δυνατότητα μέτρων εποικοδομητικής αποκατάστασης, όπως προβλέπεται στις σχετικές συμφωνίες ΠΟΕ.
 3. Όταν έχει επιβληθεί μέτρο αντιντάμπινγκ ή αντισταθμιστικό μέτρο εξ ονόματος δύο ή περισσότερων υπογραφόντων κρατών CARIFORUM από περιφερειακή ή υποπεριφερειακή αρχή, υπάρχει ένα μοναδικό φόρουμ δικαστικού ελέγχου, συμπεριλαμβανομένου του σταδίου των εφέσεων.
 4. Ένα υπογράφον κράτος CARIFORUM δεν εφαρμόζει μέτρο αντιντάμπινγκ ή αντισταθμιστικό μέτρο σε προϊόν που εμπίπτει στο πεδίο εφαρμογής περιφερειακού ή υποπεριφερειακού μέτρου που επιβάλλεται στο ίδιο προϊόν. Παρομοίως, τα κράτη CARIFORUM εξασφαλίζουν ότι περιφερειακό ή υποπεριφερειακό μέτρο που επιβάλλεται σε κάποιο προϊόν δεν εφαρμόζεται σε κανένα υπογράφον κράτος CARIFORUM, το οποίο εφαρμόζει ένα τέτοιο μέτρο στο ίδιο προϊόν.
 5. Το μέρος ΕΚ κοινοποιεί στα εξάγοντα υπογράφοντα κράτη CARIFORUM την παραλαβή κατάλληλα τεκμηριωμένης καταγγελίας πριν από την έναρξη οποιασδήποτε έρευνας.
 6. Οι διατάξεις του παρόντος άρθρου εφαρμόζονται σε όλες τις έρευνες που ξεκίνησαν μετά την έναρξη ισχύος της παρούσας συμφωνίας.
 7. Οι διατάξεις του παρόντος άρθρου δεν υπόκεινται στις διατάξεις διευθέτησης διαφορών της παρούσας συμφωνίας.
 Άρθρο 24
 Πολυμερείς διασφαλίσεις
 1. Με την επιφύλαξη των διατάξεων του παρόντος άρθρου, καμία διάταξη της παρούσας συμφωνίας δεν εμποδίζει τα


text:
υπογράφοντα κράτη CARIFORUM και το μέρος ΕΚ να υιοθετήσουν μέτρα σύμφωνα με το άρθρο XIX της Γενικής Συμφωνίας Δασμών και Εμπορίου του 1994, τη Συμφωνία για τις Διασφαλίσεις και το άρθρο 5 της Συμφωνίας για τη γεωργία που προσαρτάται στη συμφωνία του Μαρακές για την ίδρυση του Παγκόσμιου Οργανισμού Εμπορίου. Για τους σκοπούς του παρόντος άρθρου, η καταγωγή καθορίζεται σύμφωνα με τους μη προτιμησιακούς κανόνες καταγωγής των μερών ή των υπογραφόντων κρατών CARIFORUM.
 2. Παρά την παράγραφο 1, λαμβάνοντας υπόψη τους γενικούς αναπτυξιακούς στόχους της παρούσας συμφωνίας και το μικρό μέγεθος των οικονομιών των κρατών CARIFORUM, το μέρος ΕΚ αποκλείει τις εισαγωγές από οποιοδήποτε κράτος CARIFORUM από οποιαδήποτε μέτρα που λαμβάνονται σύμφωνα με το άρθρο XIX της GATT 1994, τη Συμφωνία ΠΟΕ περί διασφαλίσεων και το άρθρο 5 της Συμφωνίας για τη γεωργία.
 3. Οι διατάξεις της παραγράφου 2 εφαρμόζονται για περίοδο πέντε ετών, από την ημερομηνία έναρξης ισχύος της συμφωνίας. Το αργότερο 120 ημέρες πριν από τη λήξη της εν λόγω περιόδου, το κοινό συμβούλιο CARIFORUM-ΕΚ επανεξετάζει τη λειτουργία των διατάξεων αυτών, υπό το πρίσμα των αναπτυξιακών αναγκών των κρατών CARIFORUM, με σκοπό να καθορισθεί κατά πόσο θα επεκταθεί η εφαρμογή τους για περαιτέρω περίοδο.
 4. Οι διατάξεις της παραγράφου 1 δεν υπόκεινται στις διατάξεις διευθέτησης διαφορών της παρούσας συμφωνίας.
 Άρθρο 25
 Ρήτρα διασφάλισης
 1. Παρά το άρθρο 24, μετά την εξέταση εναλλακτικών λύσεων, μέρος μπορεί να εφαρμόσει μέτρα διασφάλισης περιορισμένης διάρκειας, τα οποία παρεκκλίνουν από τις διατάξεις του άρθρου 15 ή 16, ανάλογα με την περίπτωση, σύμφωνα με τους όρους και τις διαδικασίες που καθορίζονται στο παρόν άρθρο.
 2. Τα μέτρα διασφάλισης που αναφέρονται στην παράγραφο 1 μπορούν να ληφθούν όταν προϊόν, καταγωγής μέρους, εισάγεται στο έδαφος του άλλου μέρους σε αυξημένες ποσότητες και υπό προϋποθέσεις που προκαλούν ή απειλούν να προκαλέσουν:
 α)
 σοβαρή ζημία στην εγχώρια βιομηχανία παραγωγής ομοειδών ή άμεσα ανταγωνιστικών προϊόντων στο έδαφος του μέρους εισαγωγής· ή
 β)
 διαταραχές σε τομέα της οικονομίας, ιδίως όταν οι εν λόγω διαταραχές δημιουργούν σοβαρά κοινωνικά προβλήματα ή δυσκολίες, που θα μπορούσαν να επιφέρουν σοβαρή επιδείνωση της οικονομικής κατάστασης του εισάγοντος μέρους· ή
 γ)
 διαταραχές στις αγορές ομοειδών ή άμεσα ανταγωνιστικών γεωργικών προϊόντων (3) ή στους μηχανισμούς που ρυθμίζουν τις εν λόγω αγορές.
 3. Τα μέτρα διασφάλισης που αναφέρονται στο παρόν άρθρο δεν υπερβαίνουν το επίπεδο που είναι αναγκαίο για την αποκατάσταση ή την πρόληψη σοβαρής βλάβης ή διαταραχών, κατά τα οριζόμενα στην παράγραφο 2. Τα εν λόγω μέτρα διασφάλισης του εισάγοντος μέρους μπορούν να συνίστανται μόνο σε ένα ή περισσότερα από τα ακόλουθα:
 α)
 ανάκληση της περαιτέρω μείωσης του ποσοστού του εισαγωγικού δασμού για το οικείο προϊόν, όπως προβλέπεται στην παρούσα συμφωνία,
 β)
 αύξηση του τελωνειακού δασμού στο οικείο προϊόν έως ένα επίπεδο που δεν υπερβαίνει τον τελωνειακό δασμό που επιβάλλεται σε άλλα μέλη του ΠΟΕ, και
 γ)
 εισαγωγή δασμολογικών ποσοστώσεων στο οικείο προϊόν.
 4. Με την επιφύλαξη των παραγράφων 1 έως 3, όταν οποιοδήποτε προϊόν καταγωγής ενός ή περισσοτέρων υπογραφόντων κρατών CARIFORUM εισάγεται σε αυξημένες ποσότητες και υπό προϋποθέσεις που προκαλούν ή απειλούν να προκαλέσουν μία από


text:
τις καταστάσεις που αναφέρονται στην παράγραφο 2 στοιχεία α), β) και γ), σε μία ή περισσότερες εξόχως απόκεντρες περιοχές του μέρους ΕΚ, το μέρος ΕΚ μπορεί να λαμβάνει μέτρα επιτήρησης ή διασφάλισης που περιορίζονται στην οικεία ή στις οικείες περιοχές σύμφωνα με τις διαδικασίες που ορίζονται στις παραγράφους 6 έως 9.
 5.
 α)
 Με την επιφύλαξη των παραγράφων 1 έως 3, όταν οποιοδήποτε προϊόν, καταγωγής του μέρους ΕΚ, εισάγεται σε αυξημένες ποσότητες και υπό προϋποθέσεις που προκαλούν ή απειλούν να προκαλέσουν μία από τις καταστάσεις που αναφέρονται στην παράγραφο 2 στοιχεία α), β) και γ) σε ένα υπογράφον κράτος CARIFORUM, το οικείο υπογράφον κράτος CARIFORUM μπορεί να λαμβάνει μέτρα επιτήρησης ή διασφάλισης που περιορίζονται στο έδαφός του σύμφωνα με τις διαδικασίες που ορίζονται στις παραγράφους 6 έως 9.
 β)
 Ένα υπογράφον κράτος CARIFORUM μπορεί να λαμβάνει μέτρα διασφάλισης όταν ένα προϊόν, καταγωγής μέρους ΕΚ, εισάγεται στο έδαφός του σε αυξημένες ποσότητες και υπό προϋποθέσεις που προκαλούν ή απειλούν να προκαλέσουν διαταραχές σε νηπιακή βιομηχανία που παράγει ομοειδή ή άμεσα ανταγωνιστικά προϊόντα. Η διάταξη αυτή εφαρμόζεται μόνο για περίοδο 10 ετών από την ημερομηνία έναρξης ισχύος της παρούσας συμφωνίας. Επιβάλλεται η λήψη μέτρων σύμφωνα με τις διαδικασίες που ορίζονται στις παραγράφους 6 έως 9.
 6.
 α)
 Τα μέτρα διασφάλισης που αναφέρονται στο παρόν άρθρο διατηρούνται μόνο για το χρονικό διάστημα που κρίνεται αναγκαίο για την πρόληψη ή την αποκατάσταση σοβαρής βλάβης ή διαταραχών, όπως ορίζονται στις παραγράφους 2, 4 και 5.
 β)
 Τα μέτρα διασφάλισης που αναφέρονται στο παρόν άρθρο δεν εφαρμόζονται για περίοδο άνω των δύο ετών. Όταν εξακολουθούν να συντρέχουν οι περιστάσεις που επιτρέπουν την επιβολή των μέτρων διασφάλισης, τα μέτρα αυτά μπορούν να παρατείνονται για περαιτέρω περίοδο η οποία δεν υπερβαίνει τα δύο έτη. Όταν τα κράτη CARIFORUM ή ένα υπογράφον κράτος CARIFORUM εφαρμόζει μέτρο διασφάλισης ή όταν το μέρος ΕΚ εφαρμόζει μέτρο που περιορίζεται στο έδαφος μίας ή περισσότερων από τις εξόχως απόκεντρες περιοχές του, τα μέτρα αυτά μπορούν ωστόσο να εφαρμόζονται για περίοδο η οποία δεν υπερβαίνει τα τέσσερα έτη και, όταν οι περιστάσεις που επιτρέπουν την επιβολή μέτρων διασφάλισης εξακολουθούν να συντρέχουν, να παρατείνονται για περαιτέρω περίοδο τεσσάρων ετών.
 γ)
 Τα μέτρα διασφάλισης που αναφέρονται στο παρόν άρθρο και τα οποία υπερβαίνουν το ένα έτος περιέχουν σαφή στοιχεία που οδηγούν προοδευτικά προς την εξάλειψή τους στο τέλος της καθορισμένης περιόδου, το αργότερο.
 δ)
 Κανένα μέτρο διασφάλισης που αναφέρεται στο παρόν άρθρο δεν εφαρμόζεται στις εισαγωγές προϊόντος που έχει ήδη υπαχθεί σε τέτοια μέτρα για περίοδο τουλάχιστον ενός έτους από την ημερομηνία λήξης του μέτρου.
 7. Για την εφαρμογή των παραγράφων 1 έως 6, ισχύουν οι ακόλουθες διατάξεις:
 α)
 Όταν ένα μέρος έχει την άποψη ότι υφίσταται μία από τις περιστάσεις που ορίζονται στις παραγράφους 2, 4 ή/και 5, παραπέμπει αμέσως το ζήτημα για εξέταση στην επιτροπή εμπορίου και ανάπτυξης CARIFORUM-ΕΚ.
 β)
 Η επιτροπή εμπορίου και ανάπτυξης CARIFORUM-ΕΚ μπορεί να διατυπώσει κάθε αναγκαία σύσταση για την αποκατάσταση των περιστάσεων που έχουν ανακύψει. Σε περίπτωση που η επιτροπή εμπορίου και ανάπτυξης CARIFORUM-ΕΚ δεν έχει διατυπώσει σύσταση που


text:
να αποσκοπεί στην αποκατάσταση των περιστάσεων ή δεν έχει επιτευχθεί καμία άλλη ικανοποιητική λύση εντός τριάντα ημερών από τη διαβίβαση της υπόθεσης στην επιτροπή εμπορίου και ανάπτυξης CARIFORUM-ΕΚ, το εισάγον μέρος μπορεί να θεσπίζει τα κατάλληλα μέτρα για την αποκατάσταση των περιστάσεων σύμφωνα με το παρόν άρθρο.
 γ)
 Πριν να ληφθεί οποιοδήποτε μέτρο που προβλέπεται στο παρόν άρθρο ή στις περιπτώσεις που ισχύει η παράγραφος 8, το ταχύτερο δυνατόν, το μέρος ή το υπογράφον κράτος CARIFORUM παρέχει στην επιτροπή εμπορίου και ανάπτυξης CARIFORUM-ΕΚ όλες τις σχετικές πληροφορίες που απαιτούνται για την ενδελεχή εξέταση της κατάστασης με σκοπό την εξεύρεση λύσης αποδεκτής από τα ενδιαφερόμενα μέρη.
 δ)
 Κατά την επιλογή των μέτρων διασφάλισης σύμφωνα με το παρόν άρθρο, πρέπει να δίνεται προτεραιότητα στα μέτρα εκείνα που διαταράσσουν το λιγότερο τη λειτουργία της παρούσας συμφωνίας.
 ε)
 Κάθε μέτρο διασφάλισης που λαμβάνεται σύμφωνα με το παρόν άρθρο κοινοποιείται αμέσως στην επιτροπή εμπορίου και ανάπτυξης CARIFORUM-ΕΚ και αποτελεί το αντικείμενο τακτικών διαβουλεύσεων στο πλαίσιο αυτού του οργάνου, ιδίως με σκοπό να καταρτισθεί χρονοδιάγραμμα για την κατάργησή του αμέσως μόλις το επιτρέψουν οι συνθήκες.
 8. Όταν εξαιρετικές συνθήκες απαιτούν άμεση δράση, το οικείο εισάγον μέρος, είτε το μέρος ΕΚ, τα κράτη CARIFORUM ή ένα υπογράφον κράτος CARIFORUM, ανάλογα με την περίπτωση, μπορεί να λαμβάνει προσωρινά τα προβλεπόμενα μέτρα στις παραγράφους 3, 4 ή/και 5 χωρίς να συμμορφωθεί με τις απαιτήσεις της παραγράφου 7. Η δράση αυτή μπορεί να αναληφθεί για ανώτατη περίοδο 180 ημερών, όταν λαμβάνονται μέτρα από το μέρος ΕΚ, και 200 ημέρες, όταν τα μέτρα λαμβάνονται από τα κράτη CARIFORUM ή υπογράφον κράτος CARIFORUM ή όταν τα μέτρα που λαμβάνονται από το μέρος ΕΚ περιορίζονται στο έδαφος μίας ή περισσότερων από τις πιο απομακρυσμένες περιοχές. Η διάρκεια ισχύος κάθε τέτοιου προσωρινού μέτρου συνυπολογίζεται στην αρχική χρονική περίοδο, καθώς και σε οποιαδήποτε παράταση που αναφέρεται στην παράγραφο 6. Κατά τη λήψη αυτών των προσωρινών μέτρων, λαμβάνεται υπόψη το συμφέρον όλων των εμπλεκόμενων μερών. Το ενδιαφερόμενο εισάγον μέρος ενημερώνει το άλλο ενδιαφερόμενο μέρος και παραπέμπει αμέσως το ζήτημα για εξέταση στην επιτροπή εμπορίου και ανάπτυξης CARIFORUM-ΕΚ.
 9. Εάν ένα εισάγον μέρος υποβάλλει τις εισαγωγές ενός προϊόντος σε διοικητική διαδικασία έχοντας ως σκοπό την ταχεία παροχή πληροφοριών σχετικά με την τάση των εμπορικών ροών που πρόκειται να προκαλέσουν τα προβλήματα που αναφέρονται στο παρόν άρθρο, ενημερώνει την επιτροπή εμπορίου και ανάπτυξης CARIFORUM-ΕΚ αμελλητί.
 10. Τα μέτρα διασφάλισης που θεσπίζονται βάσει των διατάξεων του παρόντος άρθρου δεν υπόκεινται στις διατάξεις διευθέτησης διαφορών του ΠΟΕ.
 ΚΕΦΑΛΑΙΟ 3
 Μη δασμολογικά μέτρα
 Άρθρο 26
 Απαγόρευση των ποσοτικών περιορισμών
 Καμία απαγόρευση εισαγωγών ή εξαγωγών ή κανένας περιορισμός εισαγωγών ή εξαγωγών σχετικά με εισαγωγές ή εξαγωγές προϊόντων καταγωγής, εκτός των δασμών και φόρων και τελών και άλλων επιβαρύνσεων που προβλέπονται δυνάμει του άρθρου 13, είτε κατέστησαν αποτελεσματικά μέσω ποσοστώσεων, αδειών εισαγωγής ή εξαγωγής είτε μέσω άλλων μέτρων, δεν διατηρούνται από την έναρξη ισχύος της παρούσας συμφωνίας. Δεν θεσπίζονται νέα μέτρα αυτού του είδους. Οι διατάξεις του παρόντος άρθρου εφαρμόζονται με την επιφύλαξη των άρθρων 23 και 24.
 Άρθρο 27
 Εθνική μεταχείριση όσον


text:
αφορά την εσωτερική φορολογία και ρυθμίσεις
 1. Τα προϊόντα που εισάγονται από το έδαφος άλλου μέρους δεν υπόκεινται, αμέσως ή εμμέσως, σε εσωτερικούς φόρους ή άλλες εσωτερικές επιβαρύνσεις οιουδήποτε χαρακτήρα, επιπλέον των φόρων ή των επιβαρύνσεων που εφαρμόζονται, αμέσως ή εμμέσως, στα ομοειδή εγχώρια προϊόντα. Επιπλέον, τα μέρη και τα υπογράφοντα κράτη CARIFORUM δεν επιβάλλουν με άλλο τρόπο εσωτερικούς φόρους ή άλλες εσωτερικές επιβαρύνσεις για την προστασία των ομοειδών εγχώριων προϊόντων.
 2. Στα προϊόντα αυτά χορηγείται όχι λιγότερο ευνοϊκό καθεστώς από εκείνο που χορηγείται στα ομοειδή εγχώρια προϊόντα σύμφωνα με όλους τους νόμους, τους κανονισμούς και τις απαιτήσεις για την πώλησή τους στην εσωτερική αγορά, την προσφορά προς πώληση, την αγορά, τη μεταφορά, τη διανομή ή τη χρησιμοποίηση. Οι διατάξεις της παρούσας παραγράφου δεν παρεμποδίζουν την εφαρμογή διαφοροποιημένων εσωτερικών επιβαρύνσεων μεταφοράς που βασίζονται αποκλειστικά στην οικονομική λειτουργία των μεταφορικών μέσων και όχι στην εθνικότητα του προϊόντος.
 3. Κανένα μέρος ή υπογράφον κράτος CARIFORUM δεν θεσπίζει ούτε διατηρεί εσωτερικές ποσοτικές ρυθμίσεις σχετικά με την ανάμειξη, τη μεταποίηση, τη χρησιμοποίηση προϊόντων σε συγκεκριμένες ποσότητες ή αναλογίες που απαιτούν, αμέσως ή εμμέσως, την προμήθεια κάποιας συγκεκριμένης ποσότητας ή ποσοστού του προϊόντος που αποτελεί αντικείμενο ρυθμίσεων από εγχώριες πηγές. Επιπλέον, κανένα μέρος ή υπογράφον κράτος CARIFORUM δεν εφαρμόζει με άλλο τρόπο εσωτερικές ποσοτικές ρυθμίσεις για την προστασία της εγχώριας παραγωγής.
 4. Οι διατάξεις του παρόντος άρθρου δεν απαγορεύουν την καταβολή επιδοτήσεων αποκλειστικά στους εθνικούς παραγωγούς, συμπεριλαμβανομένων των πληρωμών στους εθνικούς παραγωγούς που προέρχονται από το προϊόν των εσωτερικών φόρων ή επιβαρύνσεων που επιβάλλονται σύμφωνα με τις διατάξεις του παρόντος άρθρου και επιδοτήσεων υπό μορφήν αγοράς εγχώριων προϊόντων από τις δημόσιες αρχές.
 5. Οι διατάξεις του παρόντος άρθρου δεν εφαρμόζονται σε νόμους, κανονισμούς, διαδικασίες ή πρακτικές που διέπουν τις δημόσιες συμβάσεις, οι οποίες υπόκεινται αποκλειστικά στις διατάξεις του κεφαλαίου 3 του τίτλου IV.
 6. Οι διατάξεις του παρόντος άρθρου εφαρμόζονται με την επιφύλαξη των διατάξεων του άρθρου 23.
 Άρθρο 28
 Γεωργικές εξαγωγικές επιδοτήσεις
 1. Κανένα μέρος ή υπογράφον κράτος CARIFORUM δεν μπορεί να θεσπίσει νέο πρόγραμμα επιδότησης, το οποίο να εξαρτάται από τις εξαγωγές ή να αυξάνει τυχόν υφιστάμενη επιδότηση αυτής της φύσεως σε γεωργικά προϊόντα που προορίζονται για το έδαφος του άλλου μέρους (4).
 2. Όσον αφορά οποιοδήποτε προϊόν όπως ορίζεται στην παράγραφο 3 για το οποίο τα κράτη CARIFORUM έχουν δεσμευθεί ως προς την εξάλειψη των δασμών, το μέρος ΕΚ αναλαμβάνει να εξαλείψει σταδιακά όλες τις υφιστάμενες επιδοτήσεις που χορηγούνται για την εξαγωγή του εν λόγω προϊόντος στο έδαφος των κρατών CARIFORUM. Οι λεπτομέρειες της εν λόγω σταδιακής εξάλειψης αποφασίζονται από την επιτροπή εμπορίου και ανάπτυξης CARIFORUM-ΕΚ.
 3. Το παρόν άρθρο εφαρμόζεται σε προϊόντα που καλύπτονται από το παράρτημα I της Συμφωνίας ΠΟΕ για τη γεωργία.
 4. Το παρόν άρθρο εφαρμόζεται με την επιφύλαξη της εφαρμογής του άρθρου 9.4 της Συμφωνίας ΠΟΕ για τη γεωργία και του άρθρου 27 της Συμφωνίας ΠΟΕ για τις επιδοτήσεις και τα αντισταθμιστικά μέτρα από τα κράτη CARIFORUM.
 ΚΕΦΑΛΑΙΟ 4
 Διευκόλυνση των τελωνειακών διαδικασιών και των εμπορικών συναλλαγών
 Άρθρο 29
 Στόχοι
 1. Τα μέρη αναγνωρίζουν τη σημασία της